C:\Users\Administrador\AppData\Local\Microsoft\Windows\INetCache\Content.Word\slash civitta blue.png

**Klienta pārstāvis:**

Marija Zjurikova  
Enerģijas departamenta direktore, LR Ekonomikas ministrija  
marija.zjurikova@em.gov.lv  
Tel. +371 67013242

**CIVITTA pārstāvis**

Ronalds Štrauhs  
Asociētais partneris, Civitta Latvija  
ronalds.strauhs@civitta.com  
Tel. +371 20046506

**Valsts naftas produktu drošības rezervju aģentūras biznesa plāns**

Datums: 22.03.2022.

**SATURS**

[Saīsinājumi 3](#_Toc98774200)

[Ievads 4](#_Toc98774201)

[1. ārējās vides analīze 6](#_Toc98774202)

[1.1. Politiskie faktori 6](#_Toc98774203)

[1.2. Ekonomiskie faktori 8](#_Toc98774204)

[1.3. Sociālās vides ietekme 9](#_Toc98774205)

[1.4. Tehnoloģiskie faktori 9](#_Toc98774206)

[2. Iekšējās vides analīze 11](#_Toc98774207)

[2.1. Aģentūras apraksts – funkcijas, personāls un ieviešana 11](#_Toc98774208)

[2.2. Drošības rezervju iepirkšanas un rotācijas process 14](#_Toc98774209)

[3. Aģentūras darbības analīze 19](#_Toc98774210)

[3.1. Nepieciešamo drošības rezervju veids un apjoms 19](#_Toc98774211)

[3.2. Naftas produktu cenas, tās ietekmējošie faktori un nākotnes cenas modelēšana 21](#_Toc98774212)

[3.3. Drošības rezervju uzglabāšanas infrastruktūra 24](#_Toc98774213)

[3.4. Valsts nodeva un tās nākotnes prognoze 25](#_Toc98774214)

[4. Finanšu aprēķini 26](#_Toc98774215)

[4.1. Aģentūras ieviešanas un uzturēšanas izmaksu aprēķins 27](#_Toc98774216)

[4.2. Finansēšanas avoti 29](#_Toc98774217)

[4.3. Drošības rezervju aprites finanšu aprēķins 2023.-2029. gadam 33](#_Toc98774218)

[4.4. Drošības rezervju uzglabāšanas infrastruktūras pakalpojumu iepirkuma un administrēšanas izmaksu aprēķins 2023.-2029. gadam 37](#_Toc98774219)

[4.5. Aģentūras peļņas un zaudējumu aprēķins un bilance 2023.-2029. gadam 40](#_Toc98774220)

# Saīsinājumi

|  |  |
| --- | --- |
| BVKB | Būvniecības valsts kontroles birojs |
| Deloitte pētījums | Deloitte Advisory s.r.o 2020. gadā izstrādātais pētījums par naftas un naftas produktu drošības rezervju cenas veidošanos un priekšlikumu izstrāde labākajam risinājumam valsts naftas produktu drošības rezervju izveidei |
| Direktīva 2009/119/EK | Padomes 2009. gada 14. septembra Direktīva 2009/119/EK, ar ko dalībvalstīm tiek uzlikts pienākums uzturēt jēlnaftas un/vai naftas produktu obligātas rezerves |
| Drošības rezerves | Valsts naftas produktu drošības rezerves |
| EM | Ekonomikas ministrija |
| ES | Eiropas Savienība |
| EUR | Eiro |
| IKP | Iekšzemes kopprodukts |
| m3 | Kubikmetri |
| mb/d | Miljoni barelu dienā |
| MK | Ministru kabinets |
| OECD | Ekonomiskās sadarbības un attīstības organizācija |
| OPEC | Naftas eksportētājvalstu organizācija |
| PLN | Polijas zlots |
| Possessor | Sabiedrība ar ierobežotu atbildību “Publisko aktīvu pārvaldītājs Possessor” |
| T | Tonnas |
| UIN | Uzņēmumu ienākuma nodoklis |
| Valsts nodeva | Valsts nodeva par drošības rezervju uzturēšanu |

# Ievads

Labi ieviesta un funkcionējoša valsts naftas produktu drošības rezervju (turpmāk – drošības rezervju) pārvaldības sistēma ļauj nodrošināt dažādas enerģijas lietotāju grupas ar nepieciešamajiem resursiem enerģētisko krīžu laikā, kā arī valsts apdraudējuma gadījumā.

Atbilstoši iepriekš minētajam, gan valsts, gan tās iedzīvotāju interesēs, ir šādas sistēmas efektīva un ekonomiski izdevīga pārvaldība un darbība. Līdzšinējās analīzes rezultātā tiek atzīts, ka ilgtermiņā pašreizējais sistēmas modelis ir salīdzinoši dārgs un neefektīvs, kā rezultātā ir paredzēts pakāpeniski pāriet uz aģentūras modeli, iegādājoties naftas produktus valsts īpašumā. Tāpat, saistībā ar valsts enerģētiskās drošības jautājumiem, paredzēts pakāpeniski palielināt valsts naftas produktu drošības rezervju apjomu, kas glabājās Latvijas teritorijā. Pētījuma pirmajā posmā tika veikts izvērtējums par aģentūras modeļa nodrošināšanas iespējamiem risinājumiem un veidiem Latvijā.

Pēc pētījuma pirmajā posmā veiktās izpētes un savstarpējo scenāriju salīdzinājuma, secināts sekojošais: “Ņemot vērā scenāriju savstarpējo salīdzinājumu, ir secināms, ka Possesor spēj nodrošināt efektīvāko drošības rezervju pārvaldes procesu, ņemot vērā Possessor līdzšinējo pieredzi aktīvu pārvaldībā un iepirkumu veikšanā, atbilstošu personāla struktūru, iespēju piesaistīt finansējumu uz izdevīgākiem nosacījumiem nekā jaunā kapitālsabiedrībā un lemt par esošās darbības nesadalītās peļņas daļēju novirzīšanu drošības rezervju iegādei. Tāpat jāņem vērā fakts, ka drošības rezervju pārvaldes funkcijas, kas nenodrošina 100% personāla noslodzi, būtu kā papildu funkcija. Šādā veidā tiktu nodrošināta 100% darbinieku noslodze un administratīvās izmaksas tiktu sadalītas uz vairākām veicamajām funkcijām.”.

Pētījuma otrās daļas mērķis ir sagatavot aģentūras biznesa plānu 2023.-2029. gadam, ņemot vērā aģentūras juridisko ietvaru, veicamās funkcijas un aģentūrai izvirzīto mērķi – 3 gadu laikā palielināt drošības rezervju apjomu, kas glabājās Latvijas teritorijā (2023. gadā līdz 75%, 2024. gadā līdz 85% un 2025. gadā līdz 100%).

Pakārtoti šim mērķim, ir veicami sekojoši uzdevumi:

* Sniegt ārējās vides faktoru, kas tiešā veidā ietekmē aģentūras darbību, izvērtējumu. Aģentūras darbību ietekmējošo ārējo faktoru apzināšana un analīze ļauj noteikt, kādi faktori ietekmē naftas produktu cenu, uzglabāšanas infrastruktūras pakalpojumu cenu un to pieejamību;
* Sniegt iekšējās vides faktoru izvērtējumu, iekļaujot aģentūras struktūru, atbilstošāko finansējuma avotu definēšanu, kā arī operacionālo un risku analīzi. Iekšējo faktoru analīzes mērķis ir veikt aģentūras administratīvo izmaksu, kapitāla cenas un kapitāla struktūras, kā arī finanšu rezultātus ietekmējošo risku prognozi;
* Izstrādāt investīciju modeli naftas produktu iegādei un rotācijai. Investīciju modeļa izstrādes procesā tiek prognozēts nākotnes drošības rezervju apjoms 2023.-2029. gadam, nākotnes drošības rezervju cena un šo rezervju uzglabāšanas infrastruktūras pakalpojuma iegādes cena;
* Izstrādāt finanšu prognozi 2023.-2029. gadam, iekļaujot peļņas vai zaudējumu aprēķinu, bilanci un naudas plūsmas prognozi;
* Sniegt secinājumus un priekšlikumus, kas balstīti biznesa plāna izstrādes procesā iegūtajā informācijā.

Pētījumā izmantota sekojoša metodoloģija:

* Kvantitatīvā analīze;
* Intervijas ar iesaistītajām pusēm industrijā;
* Datu analīze;
* Finanšu modelēšana.

Pieņemot, ka aģentūras modeļa pakāpeniska ieviešana tiek sākta 2023. gadā, finanšu modelis sastādīts 2023.-2029. gadam. Vēsturiskie dati par dažādiem aspektiem tiek apkopoti dažādu laika periodu ietvaros, sākot no 2004. gada, līdz pat jaunākajai pieejamai informācijai, kas atsevišķos gadījumos ir pieejama par 2022. gadu.

Viens no galvenajiem pētījuma ierobežojumiem ir pētījuma laikā strauji mainīgā ģeopolitiskā situācija pasaulē, kam ir potenciāls būtiski ietekmēt atsevišķus pētījumā izvirzītos pieņēmumus un uz tiem balstītos datus. Tāpat pašlaik nav paredzama ilgtermiņa ietekme uz dažādiem faktoriem, kas aprakstīti šī pētījuma ietvaros, piemēram, naftas produktu pieprasījumu, piedāvājumu, cenu, kā arī citus ar drošības rezervēm saistītus faktorus.

# ārējās vides analīze

Ārējās vides analīzes mērķis ir noteikt un īsi analizēt galvenos makro vides un industrijas līmeņa faktorus, kas ietekmē naftas produktu cenu un to patēriņu, kas tālāk attiecīgi ietekmē arī šajā pētījumā analizēto aģentūras modeli. Līdzīgi kā ar citām precēm, naftas produktu cenu lielā mērā ietekmē pieprasījums un piedāvājums šiem produktiem.

Galvenie pieprasījumu ietekmējošie faktori:

* Valstu ekonomiskās attīstības dinamika – paaugstinoties ekonomikas izaugsmei, paaugstinās arī pieprasījums pēc naftas produktiem;
* Pasaules inovāciju cikli – tiek definēti 6 inovāciju cikli, un pašlaik ir vērojams 6. inovāciju cikla sākums, kurā uzsvars būs uz mākslīgā intelekta, robotu un tīro tehnoloģiju attīstību, kas nākotnē mainīs esošos biznesa modeļus un patēriņa paradumus, tostarp saistībā ar risinājumiem enerģijas ieguvē[[1]](#footnote-1);
* Politiskie lēmumi attiecībā uz valstu enerģētikas politiku – piemēram, pašreiz ES mērogā, Eiropas Zaļā kursa ietvaros, vērojama izteikta virzība uz atjaunojamajiem energoresursiem, oglekļa dioksīda izmešu samazināšanu un ilgtspējīgu enerģētikas nozari kopumā. Virzība uz atjaunojamo enerģijas avotu plašāku izmantošanu, veicina pieprasījuma samazinājumu pēc fosilajiem energoresursiem;
* Spekulācijas finanšu tirgos – naftas produkti, to mainīgās cenas dēļ, tiek aktīvi pirkti un pārdoti finanšu tirgos. Liela daļa no šīm operācijām ir spekulatīvas – tiek pirkti un pārdoti naftas produktu nākotnes līgumi, neveicot faktisku naftas produktu iegādi. Šādu finanšu operāciju mērķis ir mākslīgi mainīt pieprasījumu, un šādā veidā iniciēt izmaiņas naftas produktu cenā, lai nopelnītu no cenas izmaiņām.

Galvenie piedāvājumu ietekmējošie faktori:

* Naftas ražotāju pieņemtie lēmumi attiecībā uz ražošanas jaudu palielināšanu vai samazināšanu. Palielinot ražošanas jaudas, tiek palielināts piedāvājums, kā rezultātā naftas produktu cenai teorētiski ir jāsamazinās. Samazinot ražošanas jaudas, attiecīgi samazinās arī piedāvājums un, ja pieprasījums paliek nemainīgs vai palielinās, tad naftas produktu cenu līmenim teorētiski ir jāpalielinās. Viena no galvenajām organizācijām, kas to var ietekmēt ir Naftas eksportētājvalstu organizācija (turpmāk – OPEC) — pasaulē ietekmīgākā naftas ieguves valstu apvienība, kurā iekļautās valstis saražo aptuveni 40% no visas pasaules naftas produktiem[[2]](#footnote-2);
* Politiskie notikumi reģionos, kuros tiek iegūti naftas produkti, un to ietekme uz citu valstu politiku. Īpaši tas attiecināms uz notikumiem, kuros iesaistītas OPEC dalībvalstis, ņemot vērā šo valstu naftas produktu ieguves un piegādes apjomu pret kopējo pasaules naftas produktu piedāvājuma apjomu.


## Politiskie faktori

Globāli ir vērojama tendence, ka liela daļa pasaules valstu izmanto dažādus politiskos mehānismus, lai ierobežotu klimata izmaiņas. Līdzšinējie risinājumi gan nav nesuši būtiskus rezultātus, un šis risks draud atstāt būtisku ietekmi arī nākotnē. Līdz ar to, ir sagaidāms, ka tiks īstenoti vēl apņēmīgāki pasākumi, kas tostarp spēcīgi ietekmēs arī naftas industriju nākotnē. Ņemot vērā, ka Latvija ir Eiropas Savienības (turpmāk – ES) dalībvalsts, tad uz Latvijas turpmāko enerģētikas politiku ir attiecināmi sekojoši ES izvirzītie mērķi saistībā ar enerģētikas politiku līdz 2030. gadam:

* Siltumnīcas efekta gāzu emisiju samazinājums vismaz par 40% salīdzinājumā ar 1990. gada līmeni;
* Atjaunojamo energoresursu īpatsvara palielināšana līdz 32% enerģijas patēriņā;
* Energoefektivitātes uzlabojums par 32,5%;
* Vismaz 15% ES elektroenerģijas sistēmas ir savstarpēja savienošana.[[3]](#footnote-3)

Šie ES izvirzītie mērķi un Eiropas Zaļā kursa ietvaros veiktā apņemšanās līdz 2050. gadam panākt klimatneitralitāti, veicinās pieprasījuma samazināšanos pēc fosilajiem energoresursiem. Jāņem vērā, ka pārejas process uz atjaunojamās enerģijas resursu plašāku izmantošanu ir sākumposmā. ES virzību uz atjaunojamajiem enerģijas resursiem apstiprina arī OPEC vidēja termiņa un ilgtermiņa nākotnes prognozes par naftas produktu pieprasījumu (skatīt 1. attēlu).

1. attēls. Prognozētās pieprasījuma izmaiņas naftas produktiem OECD Eiropas dalībvalstīs un pasaulē, 2021.-2029. gads, %




Avots: OPEC. World Oil Outlook 2045. 2021. gads

Tiek prognozēts, ka skatītajā periodā, no 2021. līdz 2029. gadam, Ekonomiskās sadarbības un attīstības organizācijas (turpmāk – OECD) Eiropas dalībvalstīs tiek prognozēts 2,5% pieprasījuma samazinājums pēc naftas produktiem. Augtākās pieprasījuma izmaiņas ir gaidāmas tieši sākotnējos gados, balstoties uz pieņēmumu, ka turpināsies pasaules ekonomikas atkopšanās no Covid-19 pandēmijas izraisītās ietekmes. Sākot no 2024. gada, šajā reģionā naftas produktu pieprasījuma pieaugums kļūst negatīvs (pieprasījums pēc naftas produktiem samazināsies). Arī turpmākajos gados pēc 2029. gada pieprasījumam pēc naftas produktiem tiek prognozēts regulārs kritums līdz 9,7 mb/d 2045. gadā (salīdzinājumā ar 12,4 mb/d 2021. gadā, kas šajā laika periodā ir samazinājums par 21,8%). Tiek paredzēts, ka pasaulē kopumā pieprasījums pēc naftas produktiem turpmākajos gados kļūs mazāks, taču ne vidēja termiņa prognozēs, ne ilgtermiņa prognozēs līdz 2045. gadam, netiek paredzēts, ka tas kļūs negatīvs (OPEC pašreizējās ilgtermiņa prognozes vēsta, ka ilgtermiņā, līdz 2045. gadam, kopējais pieprasījums pēc naftas produktiem pasaulē būs pieaudzis par 20%. Turpmākajā pētījumā šīs pieprasījuma tendences par OECD Eiropas dalībvalstu reģionu tiek ņemtas vērā arī aprēķinot nepieciešamo drošības rezervju apjomu 2023.-2029. gadam. Jāņem vērā, ka, lai gan politiskie faktori ir nozīmīgi veidojot pieprasījumu pēc naftas produktiem konkrētos reģionos, svarīgi ir arī citi faktori, kas īsi tiek aprakstīti tālākajās sadaļās.

Tāpat naftas produktu pieprasījumu, piedāvājumu un cenas ietekmē arī plašāki politiskie notikumi pasaulē, piemēram, politiskie notikumi pasaules reģionos, kas saistīti ar naftas produktu ieguvi vai apstrādi. Tāpat būtisku ietekmi atstāj arī, piemēram, OPEC pieņemtie lēmumi par naftas ieguves palielināšanu vai samazināšanu (skatīt 2. attēlu).

2. attēls. Jēlnaftas cenas un galvenie tās ietekmējošie ģeopolitiskie un ekonomiskie faktori, 1968.-2021. gads



Avots: U.S. Energy Information Administration. Energy & Financial Markets. What Drives Crude Oil Prices? Pieejams: https://www.eia.gov/finance/markets/crudeoil/spot\_prices.php

Ilgtermiņā nav iespējams precīzi prognozēt OPEC un citu naftas ieguves vadošo valstu lēmumus, bet vispārīga informācija attiecībā uz nākotnē potenciāli sagaidāmajām izmaiņām piedāvājumā ir iegūstama no šīs un citu organizāciju veidotajiem ziņojumiem par prognozēm nākotnē. Pēdējā laika būtiskākais politiskais notikums, kas spēcīgi ietekmē gan naftas produkta piedāvājuma un pieprasījuma aspektus, gan to cenu, ir Krievijas iebrukums Ukrainā un tam sekojošās ekonomiskās sankcijas, kas jau pašreiz atstāj nozīmīgu ietekmi uz šiem aspektiem. Pētījuma izstrādes laikā nav iespējams prognozēt tālāko notikumu attīstību un ilgtermiņa ietekmi uz naftas produktu industriju, taču ir jāņem vērā, kas šis ir svarīgs faktors, kas var ietekmēt tālāk pētījumos aprakstītos pašreizējos pieņēmumus.

## Ekonomiskie faktori

Spēcīgu ietekmi uz naftas produktu pieprasījuma un piedāvājuma aspektiem, kā arī attiecīgi arī cenām, atstāj pašreizējie un nākotnē gaidāmie ekonomiskās izaugsmes tempi. Ekonomiskā izaugsme atstāj ietekmi uz dažādām nozarēm, piemēram, transportu, rūpniecību un enerģijas ražošanu, kas savukārt ietekmē pieprasījumu pēc naftas produktiem un attiecīgi arī to cenu. Saistību starp ekonomisko izaugsmi un naftas produktu cenām ietekmē arī citi faktori, kas raksturo konkrētas valstis, piemēram, galvenās ekonomikas nozares valstī, pieejamie energoresursu veidi, transporta nozari raksturojošie rādītāji, iedzīvotāju paradumi u.c. faktori.

Ievērojamu ietekmi uz ekonomisko izaugsmi ir atstājusi un vēl joprojām atstāj Covid-19 pandēmija un tās ierobežošanai noteiktie pasākumi. 2020. gadā ES iekšzemes kopprodukts (turpmāk – IKP) samazinājās par 5,9%, bet Latvijas IKP – par 3,8%[[4]](#footnote-4). Pēc samazinājuma 2020. gadā un dažādiem ekonomikas stimulēšanas pasākumiem, kas ieviesti pēdējo gadu laikā, ir gaidāms, ka turpmākajos gados ekonomiskā izaugsme būs ar augšupejošu tendenci visos pasaules reģionos. OPEC prognozē, ka ikgadējais reālā IKP pieaugums vidējā termiņā (2020.-2026. gadam) vidēji būs 3,8%, bet OECD Eiropas dalībvalstīs – 2,4%. Savukārt ilgtermiņa prognoze (2020.-2045. gadam) vēsta par 3,1% ikgadēju reālā IKP pieaugumu pasaulē un 1,6% pieaugumu OECD Eiropas dalībvalstīs[[5]](#footnote-5).

## Sociālās vides ietekme

Galvenie sociālās vides faktori šajā jautājumā ir pārmaiņas sabiedrības paradumos un kultūrā, kā arī iedzīvotāju skaita un struktūras izmaiņas.

Starp sabiedrības un ekonomikas vērtībām, lielāku nozīmi gūst ilgtspējas aktualizācija – arvien vairāk uzmanības tiek pievērsta tam, kā tiek iegūti konkrēti resursi un kā šis process ietekmē pasaules ekoloģisko stāvokli. Oglekļa dioksīda izmešu apjoma samazināšanas plāni tieši ietekmē pieprasījumu pēc fosilajiem resursiem. Šādas izmaiņas neizbēgami radīs arī tālākas pārmaiņas uzņēmumu un sabiedrības ikdienā.

Pēc OPEC Pasaules naftas pārskata prognozes, līdz 2045. gadam pasaulē iedzīvotāju skaits sasniegs 9,5 miljardus. Nākotnes demogrāfijas tendences paredz, ka darba vecumā esošā sabiedrības daļa pieaugs līdz 900 miljoniem cilvēku. Pieaugumu šajos rādītājos galvenokārt nodrošinās attīstības un jaunattīstības valstis. Šāda veida demogrāfiskās izmaiņas, kas atšķiras dažādos pasaules reģionos, arī būtiski ietekmē pieprasījumu pēc naftas produktiem.

## Tehnoloģiskie faktori

Tehnoloģiju turpmāka attīstība naftas produktu piedāvājumu un pieprasījumu var ietekmēt vairākos veidos. Piemēram, tehnoloģiskā attīstība veicina plašāku atjaunojamo resursu izmantošanu dažādās jomās. Progress ir novērojams gan transporta nozarē, kur izmaiņas veicina, piemēram, plašāka elektrotransportlīdzekļu izmantošana, kā arī augstāka efektivitātes nodrošināšana dažādos transporta veidos, kuros tiek izmantoti iekšdedzes dzinēji. Arī enerģijas ieguvē situāciju maina plašāka atjaunojamo energoresursu izmantošana un tehnoloģiskā attīstība. Vērā jāņem arī attīstības temps – prognozes par atjaunojamo energoresursu īpatsvaru no kopējiem energoresursiem nākotnē ir dažādas, taču pārsvarā tiek atzīts, ka atjaunojamo energoresursu daļa nākotnē piedzīvos lielāko pieaugumu, salīdzinājumā ar citiem energoresursiem. Piemēram, OPEC Pasaules naftas pārskatā tiek prognozēts, ka šī proporcija pasaulē pieaugs no 15,1% 2020. gadā, līdz 23,9% 2045. gadā[[6]](#footnote-6).

Tāpat jaunāko tehnoloģiju integrācija dažādos, ar piegādes ķēžu posmiem saistītos, risinājumos uzlabos piegāžu ķēžu efektivitāti, līdz ar to, tehnoloģisko faktoru ietekmē naftas cenas līmenim ir potenciāls samazināties.

Galvenie secinājumi par ārējās vides faktoriem:

* ES izvirzītie klimata mērķi, apvienojumā ar citiem faktoriem, šajā reģionā veicinās pakāpenisku pieprasījuma samazinājumu pēc naftas produktiem, 2024. gadā pieprasījumam OECD Eiropas dalībvalstīs sasniedzot negatīvu līmeni. Šī prognoze tiek izmantota arī par pamatu pieņēmumam, ka pēc sākotnēja pieauguma tuvākajos gados, Latvijas drošības rezervju apjomam būs tendence samazināties;
* Tiek prognozēts, ka strauja ekonomiskā izaugsme pēc pandēmijas negatīvās ietekmes būs novērojama līdz 2023. gadam. Pēc 2023. gada tiek prognozēta IKP izaugsmes stabilizācija, kas ietekmēs arī pieprasījumu pēc naftas produktiem un veicinās cenas izmaiņas;
* Naftas produktu piedāvājumu ietekmē lielāko naftas ražotāju un to organizāciju lēmumi, kā arī politiski un ekonomiski notikumi naftas ieguves reģionos;
* Izmaiņas sociālajā un tehnoloģiskajā vidē, kas ir cieši saistītas ar politiskās vides faktoriem, pārsvarā veicina pāreju uz atjaunojamo energoresursu plašāku izmantošanu un naftas produktu izmantošanas īpatsvara samazināšanos.

# Iekšējās vides analīze

## Aģentūras apraksts – funkcijas, personāls un ieviešana

Iekšējās vides analīzē sākotnēji tiek aprakstīti galvenie aģentūras darbības principi saistībā ar tās funkcijām un paredzēto personāla sastāvu.

Esošās funkcijas (izvirzītas balstoties uz esošajām Enerģētikas likumā noteiktajām Centrālās krājumu uzturēšanas struktūra funkcijām[[7]](#footnote-7) un balstoties uz Būvniecības valsts kontroles biroja (turpmāk – BVKB) drošības rezervju uzturēšanas pašreizējām funkcijām[[8]](#footnote-8)):

* Nodrošināt drošības rezervju uzturēšanu saskaņā ar Padomes 2009. gada 14. septembra Direktīvu 2009/119/EK, ar ko dalībvalstīm tiek uzlikts pienākums uzturēt jēlnaftas un/vai naftas produktu obligātas rezerves (turpmāk – Direktīva 2009/119/EK);
* Veikt uzglabāšanas pakalpojuma iepirkumu. Ņemot vērā iepriekšējo pētījumu secinājumus, ka jaunas infrastruktūras izbūve nav rentabla, jaunajai aģentūrai, līdzīgi, kā pašreiz, ir jāveic iepirkums, kā rezultātā tiktu izvēlēti komersanti, kas uz līguma pamata uzglabātu drošības rezerves attiecīgajā apjomā Latvijas valsts teritorijā;
* Veikt drošības rezervju apsekošanu to uzglabāšanas vietās un uzturēt aktuālo informāciju par drošības rezervju apjomu;
* Veikt naftas produktu informācijas sistēmas administrēšanu;
* Veikt degvielas tirgus uzraudzību;
* Veikt valsts nodevas par drošības rezervju uzturēšanu (turpmāk – valsts nodeva) aprēķināšanu un administrēšanu.

Papildu funkcijas (papildu funkcijas, kas nepieciešamas, lai ieviestu iepriekš aprakstīto aģentūras modeli, par piemēru ņemot arī funkcijas līdzīgos ārvalstu modeļos):

* Veikt nepieciešamo finanšu līdzekļu piesaisti un pārvaldi. Iespējamie drošības rezervju iegādes finanšu avoti ir atkarīgi no aģentūras formāta. Līdz šim valsts nodeva tiek izmantota, lai finansētu esošo drošības rezervju uzglabāšanas pakalpojumus. Kā alternatīva pastāv aizņemtā kapitāla izmantošana. Aģentūrai ir jāpārvalda kapitāla struktūra, nodrošinot optimālāko kapitāla struktūras proporciju;
* Veikt drošības rezervju iegādi. Atsaucoties uz iepriekš izvirzītajiem principiem, ka drošības rezervēm ir jābūt valsts īpašumā, viens no aģentūras uzdevumiem būtu rast izdevīgāko iegādes formātu;
* Veikt tirgus operācijas ar drošības rezervēm. Ekonomiski izdevīga drošības rezervju iegāde un realizācija.

Pētījuma pirmajā posmā tika sīkāk izpētīta un norādīta optimālā personāla struktūra, kas nepieciešama aģentūras darbībai (skatīt tabulu 1).

Tabula 1. Optimālā plānotās aģentūras personāla struktūra

|  |  |  |  |
| --- | --- | --- | --- |
| AMATS | AMATA SLODZE | APRAKSTS | ATALGOJUMS, IEKĻAUJOT DARBA DEVĒJA UN DARBA ŅĒMĒJA MAKSĀJUMUS VALSTIJ, MĒN., EUR[[9]](#footnote-9) |
| Iestādes vadītājs | 1 | Vadības, finanšu vadības pieredze | 3 950 |
| Padome 3 padomes locekļu sastāvā | 0,25 | Ekonomikas ministrijas (turpmāk – EM) pārstāvis ar pieredzi ekonomikā vai darbā ar liela apjoma iepirkumiem | 2850 |
| 2 eksperti (analītiķis un administratīvo funkciju eksperts) | 1 | Analītiķis (datu analītika, aprēķinu veikšana operācijām ar drošības rezervēm) un administratīvais eksperts (administratīvo funkciju nodrošināšana) | 4 983 (3 383 + 1 600) |
| Inspektors | 1 | Atbild par drošības rezervju uzglabāšanas vietu apsekošanu un tehniskajiem jautājumiem | 1600 |
| Vecākais juriskonsults | 1 | Juridisko materiālu (līgumi, iepirkumu dokumentācija) pārvalde un kontrole | 3 000 |
| Juriskonsults | 1 | Iepirkumu un līgumu sagatavošana | 2 306 |
| Grāmatvedis | 1 | Finanšu datu ievade, organizēšana, gada pārskatu sagatavošana | 2 211 |
| Kopējais algu budžets, mēnesī |  |  | 20 900 |
| Iespējamas vienreizējas gada piemaksas 65% apmērā no mēnešalgas |  |  | 13 585 |
| Kopējais algu budžets, 2022. gadā |  |  | 264 385 |

Avots: pētījuma autoru aprēķini, Aģentūras iespējamo formu salīdzinājums naftas produktu rezervju pārvaldes funkciju nodrošināšanai

Balstoties uz pētījuma pirmajā nodevumā apkopoto informāciju, tiek secināts, ka efektīvāko drošības rezervju pārvaldes procesu spēj nodrošināt aģentūras izveide uz jau esošas kapitālsabiedrības bāzes – šajā gadījumā uz Sabiedrības ar ierobežotu atbildību “Publisko aktīvu pārvaldītājs Possessor” (turpmāk – Possessor) bāzes. Šādā gadījumā svarīga ir Possessor līdzšinējā pieredze aktīvu pārvaldībā un iepirkumu veikšanā, atbilstoša personāla struktūra, iespēja piesaistīt finansējumu uz izdevīgākiem nosacījumiem nekā jaunā kapitālsabiedrībā un iespēja lemt par esošās darbības nesadalītās peļņas daļēju novirzīšanu drošības rezervju iegādei. Kā nākamie augstāk novērtētie scenāriji ir jaunas, atsevišķas kapitālsabiedrības izveide. Balstoties uz izvērtēto alternatīvu rezultātiem, tālāk tiek norādīti galvenie soļi sadalījumā pa galvenajām darbības grupām, kas jāīsteno, lai notiktu pāreja uz aģentūras modeli:

Vispārīgie soļi:

* Sākotnēji EM nepieciešams izstrādāt un iesniegt izskatīšanai MK konceptuālo ziņojumu (ar MK protokola lēmumu), kura ietvaros tiek skatīti iespējami risinājumi aģentūras formai un skatīta tās iespējamā darbība.

Veicamās izmaiņas saistībā ar valsts nodevu:

* Paredzot valsts nodevas ieņēmumus uzkrāt nākamajiem periodiem, ir jāparedz, ka šie ieņēmumi tiek uzkrāti finanšu rezervēs ar mērķi samazināt finanšu risku, kas saistīts ar finanšu operācijām, kā ari lai spētu iepirkt nākamajos periodos nepieciešamās drošības rezerves. Tādā veidā valsts nodevas pārpalikuma summas uzkrājums netiek uzskatīts par nesadalīto peļņu;
* Paredzot novirzīt papildu subsīdijas no budžeta, Possessor jāparedz jauna slēgta tipa kapitāldaļu izlaišana, to apstiprinot ar valdes lēmumu. Sekojoši valsts iegādājas pamatkapitāla daļas par attiecīgo summu, ko paredzēts novirzīt no budžeta līdzekļiem. Šādā veidā valsts var piešķirt aģentūrai papildu budžeta līdzekļus, palielinot Possessor pamatkapitālu;
* Gadījumā, ja tiek paredzētas izmaiņas valsts nodevas likmes apjomā, veicamas izmaiņas MK 2011. gada 14. jūnija noteikumu Nr. 450 “Noteikumi par valsts naftas produktu rezervju apmēru, apmēru, kādā maksājama valsts nodeva par drošības rezervju uzturēšanu, kā arī tās aprēķināšanas, maksāšanas un administrēšanas kārtību” 5. punktā. Tādā gadījumā nepieciešams aktualizēt arī šo pašu noteikumu 13. punktu.

Veicamās izmaiņas saistībā ar pētījumā ieteikto funkciju pārdali (funkciju nodošana Possessor):

* Jāsasauc Possessor valdes sapulce, kurā jālemj par jauna departamenta izveidi un atbilstošu amata vietu pienākumu papildināšanu, kā pamatu ir iespējams izmantot šajā nodaļā identificēto optimālo struktūru;
* Jaunu departamentu izveido balstoties uz valdes sapulces protokolu un tā ir iekšēja uzņēmuma struktūra;
* Atbilstošām amata vietām jāpapildina amata apraksti un jāveic darba atalgojuma pārskatīšana. Amata pozīcijām, kuras paredzēts pievienot, izveido amata aprakstus un nosaka atalgojuma līmeni;
* Nepieciešams veikt esošo darbinieku atlasi gan izvērtējot potenciālos darbiniekus, kas jau pašreiz veic līdzīgas funkcijas, gan arī izvērtējot jaunu kandidātu atlasi.

Veicamās izmaiņas saistībā ar pētījumā ieteikto funkciju pārdali (funkciju nodošana no BVKB):

* Jālemj par BVKB naftas produktu kontroles nodaļas darbības izbeigšanu un nodaļas funkciju nodošanu jaunajai struktūrai; lai veiktu šo soli, ir jāparedz finansējums darbinieku kompensācijām kompensācijām. vai arī jāizstrādā speciāli pārejas noteikumi;
* Jālemj par attiecīgo amata vietu reorganizāciju, saistībā ar nodaļa darbības izbeigšanu;
* Paredzot nodot pašreizējās drošības rezervju pārvaldes funkcijas no BVKB uz Possessor, veicamas izmaiņas MK 2011. gada 14. jūnija noteikumu Nr. 450 “Noteikumi par valsts naftas produktu rezervju apmēru, apmēru, kādā maksājama valsts nodeva par drošības rezervju uzturēšanu, kā arī tās aprēķināšanas, maksāšanas un administrēšanas kārtību” 10. punktā. Possessor tiek norādīts kā jaunais drošības rezervju pārvaldītājs un, attiecīgi faktam, ka drošības rezerves plānots iegādāt valsts īpašumā, papildināms 10. punktā uzskaitīto drošības rezervju pārvaldītāja funkciju uzskaitījums ar 2.1. nodaļas sākumā minētajām funkcijām. Tāpat veicamas izmaiņas Enerģētikas likuma 72.1 un 72.4 pantā (norādot jauno aģentūras funkcionalitāti, nepieciešams norādīt arī atrunu par iespēju valsts nodevas ieņēmumus novirzīt finanšu rezervju uzkrāšanai), MK 2000. gada 26. septembra noteikumu Nr.332 “Noteikumi par benzīna un dīzeļdegvielas atbilstības novērtēšanu” 5 nodaļā, MK 2010. gada 16. marta noteikumu Nr.248 “Kārtība, kādā komersanti sniedz informāciju par degvielas mazumtirdzniecības cenām” 6. punktā, kā arī MK 2002. gada 28. maija noteikumu “Noteikumi par enerģētikas informācijas sistēmu” Nr.218 1.-4.1 punktā, MK 2011.gada 12.aprīļa noteikumu Nr.286 “Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā” 2.2, 2.5, 5., 9., 9.1, 9.2, 12.1, 13., 13.1, 13.2, 17., 18., 18.2., 19., 20.-22.1. punktos, norādot izvēlēto aģentūru kā aktuālo drošības rezervju pārvaldītāju;
* Nemainīgi drošības rezervju uzkrāšanas principu regulē Padomes Direktīva 2009/119/EK.

Drošības rezervju pārvaldītājam jāizstrādā sekojoša iekšējā dokumentācija:

* Drošības rezervju apsekošanas procedūra, kas regulē drošības rezervju apsekošanas procesu (metodes, veicamās aktivitātes, laika periodu, sasniedzamos rezultātus u.c.) un, kas ir saskaņā ar drošības rezervju pārvaldītāju un tā funkcijas regulējošajiem likumdošanas aktiem;
* Drošības rezervju rotācijas procedūru un uzskaites sistēmu, kas paredz procesu kā tiek rotētas drošības rezerves (biežums, rotācijas nosacījumi, juridiskais rotācijas ietvars u.c.);
* Drošības rezervju iegādes un pārdošanas procedūra, kas nosaka drošības rezervju iegādes mērķus un regulē finanšu riskus;
* Iekšējās administratīvās procedūras saistībā ar darbinieku darba pienākumiem, atbildību, atalgojumu u.c.;
* Kontroles procedūra, kas ietver finanšu transakciju limitus, apstiprināšanas kārtību un padomes darbības principus. Tāpat nepieciešams iekļaut darbības rezultātu izvērtējuma formātu un biežumu, iekļaujot finanšu informācijas atspoguļojumu un periodiskumu, risku analīzi, darbības mērķi un uzdevumus, un tos raksturojošos rādītājus, kā arī darbinieku atbildības jomas.

Nodrošinot parēju uz aģentūras modeli, vērā jāņem arī citi aspekti, piemēram, finanšu modeļa atjaunošana atbilstoši aktuālākajiem datiem, uz kā pamata, nepieciešamības gadījumā, var pieņemt lēmumus par pieņēmumu atjaunošanu/uzlabojumu veikšanu esošajā aģentūras plānā. Sekojot līdzi situācijas attīstībai saistībā gan ar ārējiem faktoriem, gan saistībā ar iekšējo faktoru izpildi, nepieciešams sekot līdzi un izvērtēt šeit izvirzītā modeļa aktualitātei, piemēram, kopumā izvērtējot arī iespējamos uzlabojumus saistībā ar aģentūras modeli. Tāpat nākotnē vēlams izstrādāt optimālo drošības rezervju sadalījumu pa kategorijām (sīkāk šis aspekts tiek aprakstīts nākamajā nodaļā).


## Drošības rezervju iepirkšanas un rotācijas process

MK noteikumu Nr.286 “Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā” 2. pants nosaka, ka drošības rezerves var veidot no jēlnaftas, naftas starpproduktiem, kurus var pārvērst naftas produktos, un no naftas produktiem, kuru kategorijas atbilst šādiem kombinētās nomenklatūras kodiem:

* 2.1. jēlnafta – kodi 2707 99 11, 2707 99 19, 2707 99 50 un kodi no 2710 19 29 līdz 2710 19 35;
* 2.2. naftas starpprodukti (komponentes) – kodi 2710 12 11, 2710 12 15, 2710 19 11, 2710 19 15, 2710 19 31 un 2710 19 35;
* 2.3. benzīns un aviācijas degviela – kodi no 2710 12 25 līdz 2710 12 70;
* 2.4. petroleja, dīzeļdegviela un petrolejas veida reaktīvā degviela – kodi no 2710 19 15 līdz 2710 19 25, no 2710 19 43 līdz 2710 19 47, kā arī 2710 20 11 un 2710 20 16;
* 2.5. degvieleļļa – kodi no 2710 19 51 līdz 2710 19 66, 2710 20 32 un 2710 20 38;
* 2.6. sašķidrinātā naftas gāze – kodi no 2711 12 11 līdz 2711 12 97, no 2711 13 10 līdz 2711 13 97, kods 2711 14 00, 2711 19 00 un 2711 29 00 un kodi no 2901 10 00 līdz 2901 29 00.[[10]](#footnote-10)

Analizējot informāciju no iepriekš veiktajiem iepirkumiem par drošības rezervju uzglabāšanu, var secināt, ka sadalījums pa to veidiem katru gadu ir atšķirīgs (ko būtiski ietekmē komersantu sniegtie piedāvājumi iepirkumu ietvaros), taču pārsvarā starp drošības rezervēm vislielāko īpatsvaru sastāda dīzeļdegviela, kam seko benzīns (skatīt 3. attēlu par drošības rezervju sadalījumu 2021. gadā).

3. attēls. Drošības rezervju sadalījums pa naftas produktu kategorijām, 2021. gads, t un %




Avots: BVKB dati

3. attēlā norādītais sadalījums tiek ņemts vērā arī tālāk aprakstītajos finanšu aprēķinos periodiem nākotnē, taču jāņem vērā, ka līdz ar drošības rezervju iegādi valsts īpašumā, jaunizveidotajai aģentūrai, konsultējoties ar citām iesaistītajām pusēm šīs nozares ietvaros, ir iespējams veidot optimālu sadalījumu, kas nepieciešams valsts vajadzībām enerģētiskās krīzes situācijā, respektīvi – ir iespēja veidot konkrētu naftas produktu kategoriju sadalījumu, ko nepieciešamības gadījumā ir iespējams atjaunot atbilstoši esošajai situācijai.

Jaunā aģentūras modeļa ietvaros ir paredzēts nodrošināt, ka līdz 2028. gadam Latvijas īpašumā tiek iegādāti 100% no nepieciešamo drošības rezervju apjoma. 4. attēlā tiek norādīts kā līdz 2028. gadam, atbilstoši veiktajiem finanšu aprēķiniem, veidojas attiecīgais drošības rezervju sadalījums pēc iepriekš minētā principa (sīkāk skatīt 4.2. nodaļu).

4. attēls. Drošības rezervju sadalījums pēc īpašumtiesībām, 2023.-2028. gads



Avots: pētījuma autoru aprēķini

Atbilstoši aprēķinos izmantotajiem pieņēmumiem, jaunizveidotā aģentūra, sākot ar 2024. gadu, ik gadu iegādāsies 20% no nepieciešamajām drošības rezervēm valsts īpašumā. Iegāde tiks finansēta no valsts aizdevuma ar paredzamu vidējo likmi 0,55% gadā (valsts obligāciju 10 gadu likme). Šādā veidā drošības rezervju iegādes summa tiek sadalīta piecās daļās un tās apmaksa izkliedēta 10 gadu periodā (aizņēmuma paredzamais termiņš). Kopējais drošības rezervju apjoms aprēķināts, izmantojot OPEC 2021. gada Pasaules naftas pārskata prognozes OECD Eiropas reģionam[[11]](#footnote-11) (sīkāk skatīt 3.1. nodaļu). Veikt pilnīgu pāreju uz valsts īpašumā esošām drošības rezervēm ir paredzēts 5 gadu laikā sekojošu iemeslu dēļ:

* Veicot pāreju īsākā laika periodā (1-4 gadi), palielinās risks, ka aģentūra nespētu segt ar drošības rezervju iegādi saistītās izmaksas no pieejamajiem finanšu avotiem (ieņēmumi no valsts nodevas un iespējamie ieņēmumi no drošības rezervju rotācijas);
* Veikt pāreju ilgākā laika posmā ir iespējams, ja uz noteikto drošības rezervju iegādes brīdi nav iespējams fiksēt valstij izdevīgu naftas produktu cenu. Ja šāds faktors nepastāv, tad nav ieteicams pagarināt iegādes periodu, ņemot vērā, ka valsts īpašumā esošu drošības rezervju uzturēšana ir ekonomiski izdevīgāka nekā infrastruktūras pakalpojumu sniedzēju īpašumā esošu drošības rezervju uzglabāšanas pakalpojuma iegāde (sīkāk skatīt 4.4. nodaļu).

Drošības rezervju rotācijas mērķis ir nodrošināt regulāru rotāciju, lai novērstu drošības rezervju sastāvā esošo produktu noslāņošanos, kas rezultātā var radīt neatbilstību naftas produktu kvalitātes prasībām. Rotācija var nodrošināt arī potenciālus papildu ieņēmumus, ko var izmantot daļējai aģentūras izmaksu segšanai.

Ar industrijas pārstāvjiem veikto interviju laikā, iegūta informācija, ka vidēji rotāciju vēlams veikt ne retāk kā reizi 2 gados, lai novērstu naftas produktu kvalitātes pasliktināšanos, kas var apgrūtināt tālāku naftas produktu realizēšanu tirgū par atbilstošu cenu.

Sekundārais rotācijas mērķis ir nodrošināt aģentūrai papildu ieņēmumus daļējai tās izmaksu segšanai, lai pēc iespējas mazākā apjomā būtu jāpaaugstina valsts nodevas likme. Rotācijas faktiskos nākotnes ieņēmumus nav iespējams prognozēt, bet, zinot izdevumu daļas vērtību, kuru jāspēj segt no potenciālajiem ieņēmumiem no rotācijas, ir iespējams noteikt, kādai ir jābūt procentuālajai starpībai starp pārdošanas un pirkšanas cenu, lai nodrošinātu nepieciešamo finanšu resursu apjomu aģentūras darbībai.

Attiecībā uz drošības rezervju uzglabāšanas infrastruktūras nodrošināšanas pakalpojumu, nav iemesls mainīt esošo iegādes formātu – iepirkumu aizsardzības jomā. Taču teorētiski tiek identificēti divi risinājumi kā iespējams iegādāties un rotēt drošības rezerves:

* Veikt izmaiņas Latvijas un ES likumdošanā, paredzot uz drošības rezervju pārvaldošo organizāciju neattiecināt iepirkuma procedūru un iegādes summas limitu;
* Veikt drošības rezervju iegādes un realizācijas pakalpojuma iegādi, izmantojot iepirkumu aizsardzības jomā, paredzot iepirkumā iekļaut instrumentu, kas mazina nākotnes naftas produktu cenu svārstību ietekmes risku.

Riski saistībā ar izmaiņu veikšanu Latvijā un ES likumdošanā:

* Saskaņā ar 1. risinājumu veikt nepieciešamās izmaiņas regulējumā ir praktiski neiespējami, jo saistītie normatīvie akti ir harmonizēti ES dalībvalstu līmenī un tas prasītu veikt izmaiņas arī Padomes Direktīvā 2008/118/EK, kas vērtējams kā būtībā neiespējams variants;
* Neattiecinot Publiskā iepirkuma likumā noteikto iepirkuma procedūru uz konkrēto organizāciju, jāvērtē kontroles risks. Iepirkuma procedūra nosaka, pēc kādiem parametriem ir vērtējami piegādātāji un kā veicama iegādes un piedāvājumu vērtēšanas procedūra. Šāda procedūra sniedz konkrētu metodoloģijas ietvaru, pēc kura ir iespējams veikt iegādes operācijas. Ja ar iepirkuma procedūru saistītie ierobežojumi netiek attiecināti, tad ir nepieciešams patstāvīgi izstrādāt piedāvājumu izvērtēšanas procedūru, kas nodrošinātu kontroli pār to, kā tiek izmantoti finanšu līdzekļi, un kā tiek pieņemti lēmumi par iegādi;
* Lai gan atsevišķi sabiedrisko pakalpojumu sniedzēji, uz kuriem attiecas izņēmumi, kas atrunāti Sabiedrisko pakalpojumu sniegšanas likumā, var nodrošināt resursu pirkšanu, neizmantojot iepirkuma procedūru, šīs aģentūras iekļaušana šeit vērtējama kā maz ticama, ņemot vērā tās darbības jomu, kas netiek definēta kā sabiedrisko pakalpojumu sniegšana, kā arī šeit minēto izņēmumu attiecināšanā ir atrunāti būtiski ierobežojumi.

Riski saistībā ar iepirkuma veikšanu aizsardzības jomā:

* Nav pilnībā izslēdzams finanšu risks. Ņemot vērā to, ka naftas produktu tirgus cena pastāvīgi ir mainīga, arī nākotnes līgumi pilnībā neizslēdz zaudējumu iespējamību, veicot pirkšanas/pārdošanas operācijas. Piemēram, ja, izmantojot nākotnes līgumu, tiek fiksēta nākotnes cena 500 EUR/t, kas ir spēkā 3 mēnešus, tad ir divi iespējamie scenāriji (neskaitot scenāriju, kur fiksētā nākotnes cena ir vienāda ar faktisko cenu darījuma brīdī):
  + Faktiskajā pirkšanas brīdī (laikā, kad iestājas 3 mēneši no līguma stāšanās spēkā) faktiskā tirgus cena ir augstāka, piemēram, 600 EUR/t. Šajā gadījumā tiek ietaupīti 100 EUR/t;
  + Faktiskajā pirkšanas brīdī faktiskā tirgus cena ir zemāka, piemēram, 400 EUR/t. Šajā gadījumā ir vērojami zaudējumi, kas ir 100 EUR/t.
* Šajā gadījumā svarīgi ir saprast, ka zaudējumi ir starpība starp faktisko cenu un nākotnes līgumā noteikto cenu. Pieņemot, ka nākotnes līgumā noteiktā cena ir ekonomiski pieņemama izvēlētajai struktūrai, tad iepriekš minētie zaudējumi 100 EUR/t apmērā ir nosakāmi kā alternatīvās izmaksas, nevis kā reāli zaudējumi.

Kopumā šis ir efektīvākais veids, kā nodrošināties pret cenas pieaugumu nākotnē un fiksēt ekonomiski pieņemamu cenu par iegādājamajām drošības rezervēm.

Iespējas saistībā ar pirkšanas/pārdošanas operāciju veikšanu, izmantojot iepirkumu aizsardzības jomā:


* Šāds scenārijs nodrošina regulētu kontroles mehānismu attiecībā uz pirkšanas/pārdošanas operācijām. Tas nozīmē, ka organizācijai ir noteikti procesi – iepirkuma procedūras veikšana, piedāvājumu izvērtēšana un līgumu slēgšana;
* Lai gan iepirkuma process ir lēnāks, salīdzinot ar vienkāršotu iegādes procesu, kad uz struktūru netiek attiecināti iepirkuma ierobežojumi, paredzot nākotnes līguma opciju iepirkumā, ir iespējams efektīvi nodrošināties pret naftas produktu cenu kāpumu. Tas nozīmē, ka iepirkums aizsardzības jomā nerada papildu finanšu risku saistībā ar cenu svārstībām;
* Organizācijai, kas pārvaldīs drošības rezerves, būtu vēlams veikt iepirkumu drošības rezervju uzglabāšanas infrastruktūras pakalpojumam, izmantojot iepirkuma aizsardzības jomā procedūru, un iepirkumu iegādes un realizācijas pakalpojumam, izmantojot iepirkuma aizsardzības jomā procedūru ar iekļautu punktu par drošības rezervju iegādi, izmantojot nākotnes līgumus;
* Realizējot apvienotu iepirkumu, kas paredz gan drošības rezervju iegādi, gan arī pārdošanu, struktūra nodrošina drošības rezervju likviditāti – iespēju tās pārdot, kad tas ir nepieciešams. Alternatīva ir atsevišķs iepirkums realizācijas pakalpojumam. Alternatīva vērtējama kā laikietilpīga (nepieciešams sagatavot un izsludināt papildu iepirkumu);
* Līdzīgs princips drošības rezervju pirkšanas un pārdošanas operācijās tiek izmantots arī citu valstu aģentūrās, piemēram, Igaunijā. Šajā gadījumā, šo operāciju veikšanā, attiecīgā aģentūra izmanto iepirkuma procedūru ar atvieglotiem nosacījumiem, kas tiek reglamentēta iestādes darbibas regulējošajos aktos[[12]](#footnote-12),[[13]](#footnote-13).

# Aģentūras darbības analīze

## Nepieciešamo drošības rezervju veids un apjoms

Drošības rezervju apjoms ir mainīgs lielums – ir nepieciešams nodrošināt drošības rezervju apjomu, kas noteikts Direktīvā 2009/119/EK. Šim apjomam ir jāatbilst vismaz dienas vidējā tīrā importa daudzumiem 90 dienu laikā vai arī dienas vidējam iekšzemes patēriņam 61 dienai (atkarībā no tā, kurš no abiem daudzumiem ir lielāks)[[14]](#footnote-14). Drošības rezervju apjomu iepriekšējos gados var skatīt 5. attēlā.

5. attēls. Vēsturiskais drošības rezervju apjoms Latvijā, 2011.-2022. gads, t




Avots: BVKB un EM dati

Paredzētā modeļa izmaksas nākotnē lielā mērā ietekmē arī nepieciešamais drošības rezervju apjoms. Lai prognozētu šo apjomu, tiek izmantotas OPEC 2021. gada Pasaules naftas pārskata 2045. gadam ietvaros veiktās prognozes nākotnei. Šī pārskata ietvaros tiek analizēti dažādi faktori saistībā ar globālās ekonomikas izaugsmi, enerģijas un naftas produktu pieprasījumu un piedāvājumu, naftas produktu pārstrādi un tirdzniecību, kā arī citi faktori, kas var ietekmēt nozares izaugsmi nākotnē, piemēram, politikas izmaiņas, ilgtspējīgas attīstības aspektu aktualizēšanās un tehnoloģiju turpmāka attīstība. Šo faktoru izvērtējums ļauj izdarīt noteiktus pieņēmumus par nozari nākotnē (līdz 2045. gadam), tostarp saistībā ar naftas produktu pieprasījumu.

2020. gadā naftas produktu pieprasījums strauji kritās Covid-19 pandēmijas ietekmē, taču OPEC prognozē, ka līdz ar pakāpenisku ekonomikas atveseļošanos, tuvākajos gados augs arī naftas produktu pieprasījums. Tiek prognozēts, ka pieprasījums pēc naftas produktiem atšķiras dažādos pasaules reģionos. Analizējot ilgtermiņa prognozes, pasaulē pieprasījums pēc naftas produktiem līdz 2045. gadam pieaugs no 90,6 mb/d 2020. gadā līdz 108,2 mb/d 2045. gadā (pieaugums par 19,5%). Pieaugumu veicinās ārpus OECD esošās valstis, piemēram, Indija, Ķīna un OPEC dalībvalstis (52,5% pieaugums šajā laika periodā). Turpretī OECD dalībvalstīs šajā laika periodā tiek prognozēts šī rādītāja samazinājums par 18,8%. Arī OECD Eiropas dalībvalstīs tiek prognozēts šī rādītāja samazinājums[[15]](#footnote-15) (skatīt 6. attēlu).

6. attēls. Prognozētais ilgtermiņa pieprasījums pēc naftas produktiem OECD Eiropas dalībvalstīs, 2020.-2045. gads, mb/d




Avots: OPEC. World Oil Outlook 2045. 2021. gads

Šīs prognozes paredz, ka kopumā OECD valstis, neskatoties uz plānoto naftas produktu pieprasījuma pieaugumu pāris tuvākajos gados, vairs nesasniegs līmeni, kas bija vērojams pirms Covid-19 pandēmijas. Lielā mērā to ietekmē dažādi aspekti, kas sīkāk skatīti 1. nodaļā, taču OPEC prognozes īpaši izceļ energoefektivitātes uzlabošanu dažādās nozarēs, kā arī naftas produktu pakāpenisku aizstāšanu ar atjaunojamiem energoresursiem, dažādu nozaru elektrifikāciju, vairākos reģionos novērojamu ne tik strauju ekonomisko izaugsmi un demogrāfiskās problēmas.[[16]](#footnote-16) Naftas produktu pieprasījuma līmeni ietekmē arī Krievijas iebrukums Ukrainā – tiek prognozēts, ka, ja konflikts ievilksies, tad tā rezultātā var kristies pieprasījums pēc naftas produktiem.[[17]](#footnote-17) Tāpat jau pašlaik ir vērojams cenu kāpums naftas produktiem. Šo notikumu ilgtermiņa ietekmi pašreizējā brīdī ir gandrīz neiespējami paredzēt, taču tas var atstāt ievērojamu ietekmi uz šajā pētījumā aprakstītajiem pieņēmumiem.

Ņemot vērā iepriekš aprakstīto metodoloģiju un prognozētās izmaiņas naftas produktu patēriņā, pielietojot līdzvērtīgus prognozētos pieprasījuma izaugsmes pieauguma tempus, ir iespējams aprēķināt arī attiecīgās izmaiņas drošības rezervju apjomā, par kurām nākotnē būs atbildīga veidotā aģentūra (7. attēls).

7. attēls. Prognozētais drošības rezervju apjoms, 2023.-2029. gads, t



Avots: pētījuma autoru aprēķini

Kā redzams 8. attēlā, tad, pēc veiktajiem aprēķiniem, sākotnēji tiek prognozēts drošības rezervju apjoma neliels pieaugums, kas apjoma ziņā maksimumu sasniegtu 2023. gadā (306 672 t). Pēc tam būtu gaidāms pakāpenisks kritums un 2029. gadā, kas ir pēdējais analizētais gads, tiktu sasniegts zemākais drošības rezervju apjoms – 290 641 t, kas būtu 4,5% samazinājums salīdzinājumā ar 2022. gada uzglabāto drošības rezervju apjomu. Ņemot vērā paredzamo naftas produktu pieprasījuma kritumu šajā reģionā nākotnē, pēc esošajiem pieņēmumiem var secināt to, ka arī pēc 2029. gada drošības rezervju apjoms var piedzīvot kritumu.

Tālākajos aprēķinos tiek izmantots arī sadalījums pa drošības rezervju ietvaros esošajiem naftas produktu veidiem – benzīnu un dīzeļdegvielu. Nākotnes pieņēmumiem tiek izmantots 2021. gadā spēkā esošais sadalījums, respektīvi, tiek paredzēts, ka arī nākamajos gados benzīns sastādīs 34% no kopējām drošības rezervēm, bet dīzeļdegviela – 66%. Kā minēts pirms tam, drošības rezervju sadalījums pa kategorijām vēsturiski ir bijis atšķirīgs, bet līdz ar drošības rezervju iegādi valsts īpašumā, jaunizveidotajai aģentūrai, konsultējoties ar citām iesaistītajām pusēm šīs nozares ietvaros, ir iespējams veidot optimālu sadalījumu, kas nepieciešams valsts vajadzībām enerģētiskās krīzes situācijā.

## Naftas produktu cenas, tās ietekmējošie faktori un nākotnes cenas modelēšana

Būtiska loma, saistībā ar finanšu aprēķiniem, ir naftas produktu cenām, par kurām tiks iegādāts plānotais drošības rezervju apjoms. Lai to prognozētu, tiek izmantoti sekojoši avoti:

* PKN Orlen dīzeļdegvielas un benzīna vidējā svērtā vairumtirdzniecības cena uz 11.02.2022.[[18]](#footnote-18);
* Deloitte Brent Spot naftas produktu cenu prognoze 2021.-2029. gadam.[[19]](#footnote-19)

Tabula 2. Izmantotie dati un pieņēmumi vidējās svērtās vairumtirdzniecības cenas konvertācijai

|  |  |
| --- | --- |
| Cenu ietekmējošais faktors | Vērtība |
| Benzīna vairumtirdzniecības cena, 11.02.2022, PLN/m3 (PKN Orlen dati) | 4868 |
| Dīzeļdegvielas vairumtirdzniecības cena, 11.02.2022., PLN/m3 (PKN Orlen dati) | 4994 |
| Benzīna īpatsvars no kopējām drošības rezervēm, % (pieņēmums pētījuma ietvaros) | 34 |
| Dīzeļdegvielas īpatsvars no kopējām drošības rezervēm, % (pieņēmums pētījuma ietvaros) | 66 |
| Vidējā svērtā degvielas vairumtirdzniecības cena, PLN/m3 (aprēķins) | 4951,16 |
| Vidējais svērtais degvielas blīvuma koeficients (naftas produktu vairumtirgotāja sniegti dati) | 0,8212 |
| 10 gadu vidējais valūtas kurss (PLN/EUR), 11.02.2022 (Eiropas Centrālās Bankas dati) | 0,233 |
| Vidējā svērtā vairumtirdzniecības cena, EUR/t (aprēķins) | 947 |

Avots: pētījuma autoru aprēķini

Konvertējot PKN Orlen vairumtirdzniecības benzīna un dīzeļdegvielas cenu (ņemot vērā pieņemto un iepriekš aprakstīto sadalījumu nākotnē pa naftas produktu kategorijām) no PLN uz EUR un no m3 uz t, iegūta vidējā svērtā vairumtirdzniecības cena 947 EUR/t.

Aprēķinos tiek izmantotas arī prognozes par naftas cenu izmaiņām līdz 2029. gadam (skatīt Tabulu 3)


Tabula 3. Naftas cenu izmaiņu prognoze 2021.-2029. gadam

|  |  |
| --- | --- |
| Gads | Cenas izmaiņas, % |
| 2022 | 1,4 |
| 2023 | -3,7 |
| 2024 | -5,5 |
| 2025 | 2,0 |
| 2026 | 2,0 |
| 2027 | 2,0 |
| 2028 | 2,0 |
| 2029 | 2,0 |

Avots: Delotte. Oil and gas price forecast, 2021. gads

Ņemot vērā, ka drošības rezervju pakāpenisku iegādi valsts īpašumā tiek plānots uzsākt no 2024. gada, sākotnējā solī aprēķinātā vidējā svērtā vairumtirdzniecības cena pielāgota 2024. gada sagaidāmajam līmenim, izmantojot Tabulā 3 norādītās naftas cenu prognožu procentuālās izmaiņas, un pēc tam tiek veikta turpmāko gadu cenas līmeņa prognoze.


8. attēls. Prognozētā vidējā svērtā vairumtirdzniecības cena, 2023.-2029. gads, EUR



Avots: pētījuma autoru aprēķini

Lai spētu noteikt, ar kādu varbūtību prognozētā nākotnes vidējā svērtā vairumtirdzniecības cena atradīsies noteiktā vērtību kopā, aprēķināta šīs cenas standartnovirze, kas ir 12,4%. Lai noteiktu cenas diapazonu, kurā nākotnes cena atradīsies ar 95% varbūtību, prognozētajai cenai tiek pievienotas 2 standartnovirzes (24,8%) (skatīt 9. attēlu).

9. attēls. Prognozētās vidējās svērtās vairumtirdzniecības cenas DIAPAZONS, 2023.-2029. gads, EUR

****

Avots: pētījuma autoru aprēķini

9. attēlā redzami cenas diapazoni, kuros vidējā svērtā vairumtirdzniecības cena ar 95% varbūtību var atrasties 2023.-2029. gadā. To, cik lielā mērā patiesā cena novirzīsies no centrālās vērtības, ietekmē vairāki faktori, kas tostarp minēti arī 1. nodaļā.

## Drošības rezervju uzglabāšanas infrastruktūra

Drošības rezervju uzglabāšanas pakalpojumus pašreizējā sistēmā nodrošina ar ikgadēju iepirkumu starpniecību, kuros nozares komersanti piedāvā šos pakalpojumus. Šāda veida sistēma uzglabāšanas pakalpojumu nodrošināšanai tiek plānota arī pēc aģentūras modeļa izveides.

Balstoties uz Deloitte pētījumā norādīto informāciju, atbilstoši Latvijas Degvielas tirgotāju asociācijas sniegtajai informācijai, Latvijā 2020. gada februārī naftas produktu uzglabāšanas infrastruktūra ir 2,29 milj. m3. Norādīto kopējo apjomu ir iespējams validēt, balstoties uz 2021. gada 21. janvāra MK noteikumiem Nr. 46 “Paaugstinātas bīstamības objektu saraksts”, kur tiek uzskaitīti paaugstinātas bīstamības objekti un bīstamo vielu apjoma robeža šajos objektos tonnās. A un B kategoriju objektos naftas produktu maksimālais daudzums uzglabājamais apjoms (konvertējot kopējo daudzumu tonnās ar konversijas faktoru 0,8212) ir 2,62 milj. m3 (2,33 milj. m3 A kategorijas objektiem un 0,29 milj. m3 B kategorijas objektiem). Izmantojamā metodoloģijā ir vērojamas atšķirības, taču, ņemot vērā nepieciešamo drošības rezervju apjoma prognozi, var secināt, ka infrastruktūras apjoms kopumā ir pietiekošs, kā arī valstij nav nepieciešams izbūvēt atsevišķu drošības rezervju infrastruktūru.

Pieņēmums, ka Latvijā kopumā ir pietiekama infrastruktūra, lai nodrošinātu drošības rezervju uzglabāšanu, tika apstiprināts arī veiktajās intervijās ar komersantiem. Jāņem vērā, ka, piemēram, 2022. gadā Latvijas teritorijā tiek uzglabāts 81% no drošības rezervēm. Saistībā ar šādu pakalpojumu sniegšanu, atsevišķos gadījumos tika uzsvērts, ka komersantiem, kas nodrošinās naftas produktu uzglabāšanas pakalpojumus, tā ir kā potenciāla alternatīva laikā, kad ir arvien lielāka neskaidrība saistībā par naftas produktu tranzītu uz Krieviju un Baltkrieviju un ar to saistīto īstermiņa uzglabāšanu. Saistībā ar drošības rezervju uzglabāšanu, atsevišķos gadījumos tika izcelts, ka pašreizējā situācijā tās tiek pārlieku koncentrētas noteiktās vietās un ka nākotnē būtu vēlams nodrošināt lielāku drošības rezervju izkliedi Latvijas teritorijā. Tāpat kā problēma tika minēta arī neskaidra rīcība iespējamās enerģētiskās krīzes gadījumā un drošības rezervju uzturēšanas pakalpojumu sniedzēju konkrēta atbildība un rīcība šādos gadījumos.

Drošības rezervju uzturēšanas izmaksu prognoze tiek balstīta uz sekojošiem faktoriem:

* Drošības rezervju apjoma un sastāva pieņēmumi un rezultātā iegūtā prognoze (sīkāk skatīta 3.1. nodaļā);
* Plānotais drošības rezervju apjoms, ko ir paredzēts glabāt Latvijas teritorijā – 3 gadu laikā tiek plānots palielināt drošības rezervju apjomu, kas glabājās Latvijas teritorijā (2023. gadā vismaz 75%, 2024. gadā vismaz 85% un sākot no 2025. gadā 100%);
* Izmaksu atšķirība starp ārvalstīs glabātām un Latvijā glabātām drošības rezervēm. Aprēķinos tiek izmantoti dati no drošības rezervju uzglabāšanas iepirkuma par šo pakalpojumu nodrošināšanu 2021. gadā. Šie dati apstiprina iepriekš izvirzīto secinājumu, ka drošības rezervju uzglabāšana Latvijas teritorijā ir dārgāka nekā ārvalstīs (šajā gadā cena par vienu uzglabāto tonnu bija attiecīgi 56,5 EUR pret 16,2 EUR);
* Izmaksu atšķirība, ja uzglabājamās drošības rezerves atrodas valsts īpašumā. Saistībā ar lēmumu pārejai uz aģentūras modeli tika uzsvērts, ka drošības rezervju atrašanās valsts īpašumā nodrošinātu zemākas uzglabāšanas cenas, jo komersantiem, kuri nodrošina uzglabāšanas pakalpojumu nodrošināšanu, vairs nebūtu jāatspoguļo visus finanšu riskus un kapitāla izmaksas galīgajā uzglabāšanas cenā[[20]](#footnote-20) (taču jāņem vērā, ka šos riskus tālāk ir jāpārvalda izveidotajai aģentūrai). Šis pieņēmums tika apstiprināts arī intervijās ar komersantiem, kas nodrošina uzglabāšanas pakalpojumus – pēc interviju veikšanas šis rādītājs tika pieņemts kā 36 EUR par uzglabāto tonnu gadā. Jāņem vērā, ka šis pieņēmums un uzturēšanas izmaksas var būt ļoti atšķirīgas starp atsevišķiem pakalpojuma sniedzējiem un šo cenu var ietekmēt vairāki faktori.

Balstoties uz iepriekš izdalītajiem faktoriem, ir iespējams prognozēt drošības rezervju uzturēšanas izmaksas nākotnē, kas sīkāk tiek skatītas 4.4. nodaļā.

## Valsts nodeva un tās nākotnes prognoze

Tiek paredzēts, ka pēc aģentūras modeļa ieviešanas no valsts nodevas tiks segtas gan drošības rezervju infrastruktūras uzturēšanas izmaksas, gan arī citas sistēmas izmaksas. Arī turpmāk valsts nodevas likmes maksāšanas kārtību un administrēšanu noteiks MK 2011. gada 14. jūnija noteikumi Nr.450 “Noteikumi par valsts naftas produktu rezervju apmēru, apmēru, kādā maksājama valsts nodeva par drošības rezervju uzturēšanu, kā arī tās aprēķināšanas, maksāšanas un administrēšanas kārtību”.

Ja nākotnē tiks mainīta valsts nodevas likme, tad attiecīgi ir jāveic grozījumi šo noteikumu punktā, kurā tiek noteikta attiecīgā likme (5. punkts). Ja pēc aģentūras modeļa ieviešanas rezultātā mainās iestāde, kas kontrolē valsts nodevas samaksu, aprēķina nokavējuma naudas apmēru par noteiktajos termiņos nesamaksātu valsts nodevu, kā arī pieņem lēmumu par aprēķinātās nokavējuma naudas samaksu, tad arī ir nepieciešams veikt attiecīgus grozījumus šajos noteikumos (10. un 11. punkts), kā arī Enerģētikas likumā (72.1 un 72.4 pants).

Valsts nodevas likmes apjomu, saistībā ar drošības rezervju infrastruktūras izmaksām, ietekmē komersantu piedāvātā cena par uzglabāšanas pakalpojumu nodrošināšanu iepirkuma ietvaros un drošības rezervju apjoms, kura izmaiņu pieņēmumi un nākotnes prognozes tiek apskatītas 3.1. nodaļā. Tāpat valsts nodevas likmes apjomu var ietekmēt arī citi izdevumi – aizņēmuma pamatsummas un procentu maksājumi, atalgojuma izmaksas, drošības rezervju rotācijas izmaksas un citas sistēmas izmaksas.

Aprēķinos tiek paredzēts, ka sākotnēji valsts nodevas likme paliek nemainīga, 2022. gadā noteiktās likmes ietvaros – 19,30 EUR par Latvijas Republikas teritorijā brīvā apgrozījumā izlaisto, realizēto un patērēto I, II un III kategorijas naftas produktu tonnu. Lai turpmākajos gados nosegtu sistēmas darbības izmaksas, tiek paredzēts valsts nodevas likmes pieaugums par 20% – kopš 2027. gada valsts nodevas likme tiek paredzēta 23,16 EUR (sīkāk skatīt 4.2. nodaļu). Jāmin, ka viens no iepriekš minētajiem aģentūras modeļa ieguvumiem ir zemākas iespējamās drošības rezervju uzturēšanas izmaksas, kas ilgākā termiņā ļautu samazināt arī valsts nodevas likmi, taču jāņem vērā, ka pie apskatītajiem finansēšanas nosacījumiem, iepriekš minētie aģentūras modeļa ieguvumi teorētiski būs iespējami tikai pēc aizdevuma par drošības rezervju iegādi termiņa beigām.

# Finanšu aprēķini

Pētījuma ietvaros veikta finanšu modeļa izveide 2023.-2029. gadam, lai izstrādātu optimālu scenāriju aģentūras ieviešanai un drošības rezervju iegādei. Ņemot vērā, ka nav iespējams precīzi prognozēt naftas cenu nākotnē, tad izstrādātais modelis balstās uz sekojošiem principiem:

* Finanšu modelī ir iekļautas izmaksas, kuras ir iespējams prognozēt ar augstāku ticamības pakāpi;
* Identificētas izmaksas/ieņēmumi, kurus pilnvērtīgi prognozēt nav iespējams (rotācijas rezultātā gūtie ieņēmumi/zaudējumi);
* Ņemts vērā, ka aģentūrai nav paredzēts darboties ar peļņu;
* Paredzēts, ka drošības rezervju ietvaros esošajam benzīnam reizi gadā ir veicama rotācija, bet dīzeļdegvielai tā ir veicama reizi divos gados;
* Peļņas vai zaudējumu aprēķinā esošajā neto peļņas iedaļā, sākot ar 2026. gadu (gads, kurā potenciālie ieņēmumi no drošības rezervju rotācijas var sākt segt papildu aģentūras izmaksas) tiek pieņemts 1 000 000 EUR, kas ir aptuveni 3-4% no aģentūras kopējām izmaksām un raksturo prognozes iespējamo kļūdas procentu;
* Atbilstoši noteiktajai neto peļņai un zināmajām izmaksu un ieņēmumu pozīcijām, aprēķināts kādā apmērā drošības rezervju rotācijas operācijām ik gadu jāspēj ģenerēt ieņēmumus, lai neto peļņa paliktu iepriekš noteiktajā 1 000 000 EUR līmenī;
* Ja ir zināma nepieciešamā ieņēmumu vērtība, kā pārdošanas cenu nosakot vidējo prognozēto naftas produktu cenu, var noteikt, kādai jābūt procentuālajai starpībai starp pārdošanas un pirkšanas cenu, lai tiktu gūti iepriekš noteiktie ieņēmumu apjomi;
* Ja ir zināma procentuālā cenas starpība starp pārdošanas un pirkšanas darbībām un vēsturiskās vidējās benzīna un dīzeļdegvielas cenas izmaiņas, tiek noteikts, ar kādu varbūtību ir iespējams sasniegt nepieciešamo procentuālo starpību starp pārdošanas un pirkšanas cenu;
* Izveidotā modeļa ietvaros tiek novērtēti iespējamie riski;
* Modeļa dati var tikt izmantoti kā ikgadēji atskaites punkti, lai pārliecinātos vai darbība tiek veikta atbilstoši prognozētajam, un laicīgi būtu iespējams veikt nepieciešamās izmaiņas, ja tādas būtu vajadzīgas;
* Ņemot vērā, ka inflācija attiecināma uz visām finanšu aprēķina pozīcijām un tā vienādi ietekmē visas aprēķinos izmantotās pozīcijas, inflācijas ietekme šī modeļa ietvaros netiek ņemta vērā.

Finanšu modelī iekļauts:

* Aģentūras administratīvo (atalgojuma) izmaksu aprēķins;
* Nepieciešamo drošības rezervju prognoze 2023.-2029. gadam;
* Naftas produktu vidējās svērtās cenas prognoze 2023.-2029. gadam;
* Drošības rezervju uzturēšanas infrastruktūras izmaksu prognoze 2023.-2029. gadam;
* Ieņēmumu no valsts nodevas un tās likmes prognoze 2023.-2029. gadam;
* Drošības rezervju rotācijas modelis un tā ģenerēto potenciālo ieņēmumu apjoma varbūtības izvērtējums;
* Finanšu avotu izvērtējums.

## Aģentūras ieviešanas un uzturēšanas izmaksu aprēķins

Aģentūras atalgojuma izmaksas aprēķinātas atbilstoši datiem no 2.1. nodaļā esošās Tabulas 1. Optimālā plānotās aģentūras personāla struktūra datiem. Tabulā 4 norādītas aģentūras atalgojuma izmaksas un amatu sadalījums 2023. gadā.

Tabula 4. Amatu sadalījums un prognozētās atalgojuma IZMAKSAS aģentūras ietvaros, 2023. gadā

|  |  |  |  |  |  |
| --- | --- | --- | --- | --- | --- |
| Pozīcija | Nr. | Kategorija | Alga, iekļaujot nodokļus, EUR | Paredzamās piemaksas *(65% no mēnešalgas)*, EUR | Kopā gadā, EUR |
| Iestādes vadītājs | 1 | Pilna laika | 3 950 | 2 568 | 49 968 |
| Inspektors | 2 | Pilna laika | 1 600 | 1 040 | 20 240 |
| Vecākais juriskonsults | 3 | Pilna laika | 3 000 | 1 950 | 37 950 |
| Administratīvo funkciju eksperts | 4 | Pilna laika | 1 600 | 1 040 | 20 240 |
| Juriskonsults | 5 | Pilna laika | 2 306 | 1 499 | 29 171 |
| Grāmatvedis | 6 | Pilna laika | 2 211 | 1 437 | 27 969 |
| Atalgojums ar piemaksām | |  | 14 667 | 9 534 | 185 538 |

Avots: pētījuma autoru aprēķini

Ņemot vērā, ka vēl 2023. gadā nav paredzēts veikt drošības rezervju iegādi, šajā gadā ir nepieciešams mazāk cilvēkresursu. 2023. gadā paredzētas 6 pilna laika vakances, taču sākot no 2024. gada ir paredzētas papildu vakances.

Tabula 5. Amatu sadalījums un prognozētās atalgojuma IZMAKSAS aģentūras ietvaros, sākot no 2024. gada


|  |  |  |  |  |  |
| --- | --- | --- | --- | --- | --- |
| Pozīcija | Nr. | Kategorija | Alga, iekļaujot nodokļus, EUR | Paredzamās piemaksas (*65% no mēnešalgas)*, EUR | Kopā gadā, EUR |
| Iestādes vadītājs | 1 | Pilna laika | 3 950 | 2 568 | 49 968 |
| Padomes loceklis | 2 | Nepilna laika | 950 | 618 | 12 018 |
| Padomes loceklis | 3 | Nepilna laika | 950 | 618 | 12 018 |
| Padomes loceklis | 4 | Nepilna laika | 950 | 618 | 12 018 |
| Analītiķis | 5 | Pilna laika | 3 383 | 2 199 | 42 795 |
| Inspektors | 6 | Pilna laika | 1 600 | 1 040 | 20 240 |
| Vecākais juriskonsults | 7 | Pilna laika | 3 000 | 1 950 | 37 950 |
| Administratīvo funkciju eksperts | 8 | Pilna laika | 1 600 | 1 040 | 20 240 |
| Juriskonsults | 9 | Pilna laika | 2 306 | 1 499 | 29 171 |
| Grāmatvedis | 10 | Pilna laika | 2 211 | 1 437 | 27 969 |
| Atalgojums ar piemaksām | |  | 20 900 | 13 585 | 264 385 |

Avots: pētījuma autoru aprēķini

Līdz ar drošības rezervju iegādes valsts īpašumā uzsākšanu, sākot no 2024. gada tiek pievienotas 3 padomes locekļu amatu vietas (ņemot vērā, ka līdz ar attiecīgo gadu tiek sasniegtas Publiskas personas kapitāla daļu un kapitālsabiedrību pārvaldības likumā noteiktās prasības par padomes izveidi[[21]](#footnote-21)) un analītiķa amata vieta. Turpmākajos gados aģentūras amatu vietu veids un skaits tiek prognozēts nemainīgs. Salīdzinot ar 2023. gadu, atalgojuma kopējās izmaksas pieaug par 42%, kas tiek pamatots ar augstāk minēto papildu amata vietu pievienošanu.

Salīdzinot atalgojuma izmaksu īpatsvaru pret kopējām aģentūras izmaksām, vidēji atalgojuma izmaksas sastāda 1% no kopējām izmaksām (skatīt 10. attēlu), kas ir vērtējams kā salīdzinoši zems rādītājs, ņemot vērā, ka tiek nodrošināts pašreizējam atalgojuma līmenim atbilstošs atalgojums.

10. attēls. Aģentūras atalgojuma izmaksu īpatsvars pret kopējām izmaksām, 2023.-2029. gadā, %




Avots: pētījuma autoru aprēķini

Iemesls, kādēļ atalgojuma izmaksas sastāda salīdzinoši nelielu daļu no kopējām aģentūras izmaksām, ir saistīts ar to, ka aģentūra iegādājas drošības rezerves, kas saistās ar augstām izmaksām. Īpatsvara samazinājums sākot no 2024. gada ir skaidrojams ar to, ka nākamajos gados palielinās drošības rezervju iegādei paredzamā aizņēmuma ikmēneša maksājums, ņemot vērā, ka katru gadu, no 2024. gada līdz 2028. gadam, valsts īpašumā tiek iegādāti 20% no kopējām nepieciešamajām drošības rezervēm.

## Finansēšanas avoti

Tiek prognozēts, ka drošības rezervju iegādei ir nepieciešami salīdzinoši lieli finanšu resursi – kopumā 268,62 milj. EUR laika periodā no 2024. līdz 2028. gadam (skatīt 11. attēlu).

11. attēls. Drošības rezervju iegādes izmaksas, 2024.-2028. gadā, milj. EUR




Avots: pētījuma autoru aprēķini

Kā redzams 11. attēlā, tad sākot no 2024. gada, katru gadu iegādājoties 20% no kopējām nepieciešamajām drošības rezervēm valsts īpašumā, un, iegādi veicot par vidējo prognozēto naftas produktu cenu, 5 gadu laikā būtu nepieciešami 268,62 milj. EUR. Lai gan ir pieejami dažādi finansēšanas iespēju aspekti, balstoties uz pētījuma laikā veikto izvērtējumu, kā pamata variants drošības rezervju iegādei šādā apjoma, tiek paredzēts izmantot aizņēmumu ar 10 gadu termiņu, lai izvairītos no pārlieku lielas valsts nodevas celšanas, kas savukārt var novest arī pie degvielas cenu līmeņa celšanās. Aizņēmuma izmaksas paredzēts segt no valsts nodevas ieņēmumiem un daļēji no potenciāliem rotācijas rezultātā gūtajiem ieņēmumiem (šajā gadījumā gan nav faktiski paredzams iespējamais ieņēmumu/zaudējumu apjoms). Divi citi finansēšanas aspekti (līdzfinansējums no valsts budžeta un aizņēmuma refinansēšana) īsumā tiek skatīti tālāk šīs nodaļas ietvaros. Svarīgi ņemt vērā, ka šie aspekti nav savstarpēji izslēdzoši un, pie noteiktu nosacījumu izpildes, var tikt izmantoti līdzās viens otram.

Tiek prognozēts, ka 2024. gadā daļu no aizņēmuma apjoma (20,27 milj. EUR) tiek plānots segt no 2023. un 2024. gadā uzkrātajiem valsts nodevas ieņēmumiem. Savukārt aizdevuma apmaksas summu laika periodā no 2024.-2037. gadam var skatīt 12. attēlā.


12. attēls. Ikgadējā aizdevuma apmaksas summa, 2024.-2037. gadā, milj. EUR



Avots: pētījuma autoru aprēķini

Līdz ar izmaksu palielinājumu, kas saistīts ar drošības rezervju iegādi, no 2027. gada finanšu aprēķina ietvaros tiek paredzēts palielināt esošo valsts nodevas likmi par 20% (paredzētās valsts nodevas likmes analizētajam laika periodam skatīt 13. attēlā). Šādā veidā tiek palielināta summa, ko var segt ieņēmumi no valsts nodevas, līdz ar to samazināta izmaksu daļa, ko nepieciešams segt no potenciāliem ieņēmumiem no drošības rezervju rotācijas. Šāds risinājums ieņēmumu prognozēšanas ziņā ir vērtējams kā finansiāli drošāks, jo ieņēmumus no valsts nodevas ir iespējams prognozēt ievērojami precīzāk nekā potenciālos ieņēmumus no drošības rezervju rotācijas.


13. attēls. Prognozētā valsts nodevas likme, 2023.-2029. gadam, EUR/T



Avots: pētījuma autoru aprēķini

Līdz ar pieņēmumu veikšanu saistībā ar valsts nodevas plānotajām likmēm, var salīdzināt prognozētās aģentūras izmaksas ar ieņēmumiem no valsts nodevas (skatīt 14. attēlu).

14. attēls. Salīdzinājums starp ieņēmumiem no valsts nodevas un aģentūras kopējām izmaksām, 2023.-2029. gadam, milj. EUR



Avots: pētījuma autoru aprēķini

Kā redzams, tad 2023. gadā prognozētie ieņēmumi no valsts nodevas pārsniedz aģentūras darbības izdevumus, šādā veidā potenciāli nodrošinot papildu uzkrāto finansējumu, ko iespējams novirzīt drošības rezervju iegādei nākamajiem gadiem. 2024. gada izdevumu paaugstinājums skaidrojams ar 2023. gada un tekošās 2024. gada peļņas novirzīšanu daļējai drošības rezervju iegādei. Šādā veidā pirmā aizņēmuma summa tiek samazināta no nepieciešamajiem 52,51 milj. EUR uz 32,23 milj. EUR. Šādā veidā tiek samazināts aizņēmuma pamatsummas un procentu maksājums nākamajos periodos.

2026. gadā tiek paredzēta situācija, ka aģentūras izmaksas pārsniegs ieņēmumus no valsts nodevas par 686,82 tūkst. EUR, ko potenciāli ir iespējams segt no rotācijas ieņēmumiem. Lielāka starpība starp aģentūras izmaksām un ieņēmumiem no valsts nodevas veidojas sākot ar 2028. gadu, kad šī atšķirība ir 4,36 milj. EUR un 10,26 milj. EUR 2029. gadā. Ņemot vērā, ka 2028. gadā drošības rezervju apjoms valsts īpašumā sasniedz 100% no kopējā drošības rezervju apjoma, un to, ka pieprasījuma prognoze ir ar negatīvu virzību, 2029. gadā daļu rezervju (pēc datiem no finanšu aprēķina – 3 040 t) būs iespējams pārdot kā pārpalikumu, to potenciāli realizējot par 2,89 milj. EUR (pārdodot šo apjomu par prognozēto 2029. gada vidējo naftas produktu cenu). Tomēr arī pēc šo līdzekļu novirzīšanas 2029. gadā paliek 7,37 milj. EUR, kas pārsniedz ieņēmumus no valsts nodevas, un kuru segšanai jāspēj novirzīt ieņēmumi no drošības rezervju rotācijas. Līdzīga situācija, kā 2029. gadā paredzama līdz pat 2033. gadam. Šīs izmaksu starpību pamatā rada tas, ka visu 5 secīgi ņemto aizņēmumu pamatsummas šajos gados ir jāapmaksā paralēli, līdz 2034. gadā tiek pilnībā apmaksāts pirmais aizdevums, kas radītu iespējas turpmākam izmaksu samazinājumam. Šajā gadījumā pastāv divas iespējas, lai segtu starpību no aģentūras izmaksām un valsts nodevas ieņēmumiem:


* Segt izdevumu starpību no drošības rezervju rotācijas (šī iespēja tiek izvērtēta nākamajā nodaļā);
* Palielināt valsts nodevas likmi;
* Novirzīt valsts budžeta līdzekļus šim mērķim (ja tie ir pieejami un atbilst izdevumu formātam).

Valsts budžeta līdzekļu novirzīšana daļējai aģentūras izmaksu segšanai

Lai mazinātu riskus, kas saistīti ar drošības rezervju rotācijas ieņēmumu prognozi (nav iespējams ar augstu varbūtību prognozēt šo ieņēmumu ikgadējo apjomu), kā alternatīva ir aģentūras daļējai izmaksu segšanai piešķirt budžeta līdzekļus. Šādas alternatīvas īstenošana ir atkarīga no finanšu situācijas valstī konkrētajos pārskata, kā arī citiem faktoriem.

15. attēlā norādītais ikgadējais valsts budžeta līdzekļu apjoms ir aprēķināts pie nosacījuma, ja valsts nodevas likme saglabājas esošajās robežās – 19,3 EUR/t, un no drošības rezervju rotācijas netiek gūti ieņēmumi. Lai segtu izmaksas, kuras nesedz valsts nodevas ieņēmumi, no 2026. līdz 2034. gadam valstij būtu nepieciešams kopumā novirzīt 90,85 milj. EUR no budžeta līdzekļiem. Pret kopējiem prognozētajiem 2022. gada valsts budžeta izdevumiem (12,44 miljardi EUR)[[22]](#footnote-22), vidējā no budžeta gadā izmaksājamā summa (10,09 milj. EUR) sastāda 0,08%. Paredzot šāda apjoma budžeta līdzekļu novirzīšanu daļējai izmaksu segšanai, tiek izslēgts risks attiecībā uz rotācijas operāciju spēju regulāri radīt papildu ieņēmumus un tiek nodrošināta finansiāli stabila aģentūras darbība.

15. attēls. Nepieciešamie papildu budžeta līdzekļi, 2026.-2034. gads, milj. EUR



Avots: pētījuma autoru aprēķini


Nepieciešamo budžeta līdzekļu prognozē 2030.-2034. gadam izmantoti dati no 2028. un 2029. gada prognozēm. Ņemot vērā, ka pēc OPEC naftas produktu pieprasījuma prognozes, OECD Eiropas dalībvalstīs tiek prognozēts pieprasījuma kritums vismaz līdz 2045. gadam (skatīt 6. attēlu), tad šāda metode nerada risku, ka aprēķinātā summa no valsts budžeta varētu būt nepietiekama.

Ja papildu nepieciešamo summu 90,85 milj. EUR apjomā segtu tikai no valsts nodevas ieņēmumiem, tad nodevu no 2026. līdz 2034. vidēji būtu nepieciešams palielināt par 44% pret bāzes likmi (kas aprēķinos tiek pieņemta kā 19,30 EUR/t). Lielākais pieaugums būtu veicams no 2029. līdz 2033. gadam – 57% (30,30 EUR/t) valsts nodevas pieaugums pret pašreiz pieņemto bāzes likmi. No valsts nodevas likmes celšanas būtu vēlams izvairīties, jo šāda valsts nodevas likmes palielināšana veicinātu arī degvielas cenu celšanos.

Aizņēmuma termiņa pagarināšana

Kā papildus alternatīvu var skatīt aģentūras izmaksu samazināšanu konkrētos gados. Lielāko aģentūras izmaksu daļu gadā sastāda tieši drošības rezervju iegādei paredzēto aizņēmumu pamatsummas apmaksa. Šo pozīciju iespējams samazināt pagarinot aizņēmumu termiņu. Šajā gadījumā ir jāparedz nākotnes nenoteiktības risks, jo nav iespējams precīzi prognozēt, kādas makroekonomiskas, ģeopolitiskas vai ekoloģiskas izmaiņas ietekmēs pieprasījumu pēc naftas produktiem ilgtermiņā – pēc vairāk kā 10 gadiem.

16. attēls. nepieciešamais procentuālais samazinājums aizņēmumu pamatsummas ikgadējiem maksājumiem, 2027.-2034. gads, %



Avots: pētījuma autoru aprēķini

Ņemot vērā, ka pamatsummas maksājumi augstāko izmaksu līmeni sasniedz 2028.-2033. gadā, kad tiek paralēli apmaksāti visi 5 iepriekš veiktie aizņēmumi, tad šajā situācijā drošākais risinājums ir ņemt vērā procentuālo apjomu, par kādu nepieciešams samazināt pamatsummas izmaksas šajos gados, un pēc tā aprēķināt aizņēmuma nepieciešamo termiņu. Lai sasniegtu 47% pamatsummas maksājumu samazinājumu, nepieciešams pagarināt aizņēmuma apmaksas termiņu no 10 uz 19 gadiem.


Nav iespējams izslēgt nenoteiktības risku, ko rada ilgais apmaksas termiņš, bet jāņem vērā, ka šajā scenārijā nav nepieciešams no valsts budžeta novirzīt papildu finanšu līdzekļus un būtībā nepastāv risks, ka drošības rezervju rotācijas operācijas nespēs ģenerēt sagaidāmos ieņēmumus (skatīt 19. attēlu). Tas nozīmē, ka aģentūra šajā gadījumā ir pašpietiekama struktūra, kas spēj patstāvīgi segt ar tās darbību un drošības rezervju iegādi saistītās izmaksas no valsts nodevas ieņēmumiem.

Šajā aprēķinu prognozē 2030.-2034. gadam izmantoti dati no 2028. un 2029. gada prognozēm. Ņemot vērā, ka pēc OPEC naftas produktu pieprasījuma prognozes, OECD Eiropas dalībvalstīs tiek prognozēts pieprasījuma kritums vismaz līdz 2045. gadam (skatīt 6. attēlu), tad šāda metode nerada risku, ka aprēķinātais nepieciešamais pamatsummas maksājuma samazinājums varētu būt nepietiekams. Valsts nodevas likme tiek pieņemta 19,3 EUR/t, aizņēmuma procentu likme paliek nemainīga – 0,55% gadā.

## Drošības rezervju aprites finanšu aprēķins 2023.-2029. gadam

Lai spētu nodrošināt papildu izdevumu segšanu un nodrošinātu, ka drošības rezerves atbilst degvielas kvalitātes standartiem, drošības rezerves ir paredzēts rotēt – benzīnu paredzēts rotēt reizi gadā, bet dīzeļdegvielu paredzēts rotēt reizi divos gados. Tas nozīmē, ka benzīna pirmo rotāciju būs iespējams veikt 2025. gadā, bet dīzeļdegvielas – 2026. gadā.


17. attēls. Prognozētais drošības rezervju apjoms, kas pieejams rotācijai, 2025.-2029. gads, tūkst. t



Avots: pētījuma autoru aprēķini

Ņemot vērā, ka šajā laika periodā drošības rezerves vēl pakāpeniski tiek iegādātas valsts īpašumā un to, ka dīzeļdegvielu paredzēts rotēt reizi 2 gados, ir izskaidrojams, kādēļ līdz 2029. gadam, pie pieņemtā drošības rezervju sadalījuma pa naftas produktu kategorijām, rotētās dīzeļdegvielas apjomi ir mazāki nekā benzīna apjomi. Rotācijas operācijas saistās ar izmaksām, kas atspoguļotas 18. attēlā.


18. attēls. Prognozētās drošības rezervju rotācijas izmaksas, 2025.-2029. gads, tūkst. EUR



Avots: pētījuma autoru aprēķini

Jāņem vērā, ka rotācijas izmaksas tiek aprēķinātas par tonnu, līdz ar to šīs izmaksas pieaug līdz ar rotējamo drošības rezervju apjomu. No intervijām ar industrijas pārstāvjiem iegūtajām atbildēm secināms, ka vidējo rotācijas cenu iespējams pieņemt kā aptuveni 3 EUR/t, kas tālāk tiek izmantota arī veiktajos aprēķinos. Jāņem vērā, ka pastāv starpība starp izmaksām, kas rodas pārkraujot naftas produktus no uzglabāšanas infrastruktūras no/uz kuģiem un no/uz vilciena sastāviem. Šīs cenas var ievērojami atšķirties arī starp dažādiem infrastruktūras uzturētājiem, atbilstoši pakalpojuma sniedzēja piedāvājumam un cenu politikai.


19. attēls. Izdevumi, kurus prognozēts segt no drošības rezervju rotācijas laikā gūtajiem ieņēmumiem, 2026.-2029. gads, milj. EUR



Avots: pētījuma autoru aprēķini

20. attēls. Prognozētā vēlamā ieņēmumu starpība starp drošības rezervju pirkšanas un pārdošanas cenu, 2026.-2029. gads, EUR

Kā redzams 19. attēlā, tad 2029. gadā izdevumi, kurus potenciāli paredzēts segt no ieņēmumiem par drošības rezervju rotāciju, salīdzinājumā ar 2026. gadu ir pieauguši 267 reizes. Šis izmaksu pieaugums skaidrojams ar to, ka tiek realizēta pēdējo 20% drošības rezervju iegāde, līdz ar to pieaug arī kopējie aizņēmuma ikmēneša maksājumi. Svarīgākais jautājums, ko nepieciešams precizēt – vai ir iespējams šādu izmaksu apjomu segt no potenciāliem ieņēmumiem no drošības rezervju rotācijas? Lai veiktu secinājumus par varbūtību, ar kādu ir iespējams, ka potenciālie ieņēmumi no drošības rezervju rotācijas spēs segt nepieciešamo izmaksu daļu, ir jāzina cik lielu procentuālu starpību starp pārdošanas un pirkšanas cenu ir jāspēj nodrošināt, lai sasniegtu vēlamo ieņēmumu (20. attēls), un jāzina vidējās vēsturiskās naftas produktu (benzīna un dīzeļdegvielas) cenas svārstību dinamika (21. attēls).




Avots: pētījuma autoru aprēķini

Pieņemot, ka pārdošanas operācijas tiek veiktas par prognozēto vidējo naftas produktu vairumtirdzniecības tirgus cenu, 20. attēlā vizualizēta procentuālā starpība, ko nepieciešams nodrošināt starp pārdošanas un pirkšanas cenu, lai spētu nosegt 19. attēlā attēlotās papildu izmaksas.

Lai aprēķinātu varbūtību, ar kādu iespējams segt papildu izdevumus no drošības rezervju rotācijas potenciāliem ieņēmumiem, nepieciešams noteikt vēsturisko izmaiņu vidējo procentuālo rādītāju.

21. attēls. PKN Orlen norādītās benzīna un dīzeļdegvielas vidējās vairumtirdzniecības cenas izmaiņas, 2004.-2020. gads, %



Avots: PKN Orlen cenu arhīvs. Pieejams: https://a.orlen.pl/PL/DlaBiznesu/HurtoweCenyPaliw/Strony/archiwum-cen.aspx?Fuel=ONEkodiesel&Year=2016

Kā datu avots benzīna un dīzeļdegvielas vidējām vairumtirdzniecības cenām šajā gadījumā ir izvēlēta PKN Orlen vēsturiskā datu bāze. Šis datu avots ir attiecināms uz situāciju Latvijā, jo pašreiz liela daļa naftas produktu Latvijā nonāk caur Mažeiķu naftas pārstrādes rūpnīcu, kas pieder Orlen Lietuva, kas savukārt ir PKN Orlen meitas uzņēmums. No grafikā attēlotajiem datiem var secināt, ka vidējās vēsturiskās cenu svārstības apskatītajā laika periodā ir 4%. Paļaujoties uz vēsturiskajiem datiem, var pieņemt, ka arī nākotnē var saglabāties līdzvērtīga cenas dinamika. Aprēķinot varbūtību (atbilstoši gadījumi apskatītajā datu kopā pret datu kopas visu vērtību kopskaitu), var secināt, ka 44% no gadījumiem starpība starp iepriekšējā un nākamā gada cenu ir vienāda vai lielāka ar -4%. Šī varbūtība izmantota, aprēķinot ieņēmumus no drošības rezervju rotācijas, taču jāņem vērā, ka šis ir teorētisks aprēķins, kas balstīts uz vēsturiskajiem datiem un negarantē, ka šādi gadījumi ar šādu varbūtības pakāpi atkārtosies arī nākotnē.

Izdarot secinājumus par iepriekš aprakstīto risinājumu kā iespēju segt izmaksu daļu, ko nesedz esošajā modelī attēlotais valsts nodevas ieņēmumu līmenis, ir iespējams veikt sekojošus secinājumus:

* Atsaucoties uz vēsturiskajiem datiem, pastāv 44% iespēja, ka no valsts nodevas nesegto izdevumu daļu būs iespējams segt ar potenciāliem ieņēmumiem no drošības rezervju rotācijas. Šādā gadījumā ir svarīgi ņemt vērā šeit noteikto drošības rezervju rotācijas biežumu (benzīnam – reizi gadā, dīzeļdegvielai – reizi 2 gados) un drošības rezervju attiecību pa to kategorijām;
* Ja rotācijas biežumu samazina abiem šeit minētajiem drošības rezervju veidiem, ievērojami samazinās varbūtība, ka ar šeit minēto izdevumu daļu būs iespējams segt ar ieņēmumiem no drošības rezervju rotācijas;
* Palielinot dīzeļdegvielas īpatsvaru, kas tiek rotēts reizi divos gados, tiek samazināts potenciāli gūstamais ieņēmumu līmenis, jo samazinās drošības rezervju apjoms (benzīns), kas tiek rotēts biežāk (reizi gadā);
* Līdz ar to aģentūrai, papildus pirkšanas/pārdošanas cenu starpības monitorēšanai, ir jāpārvalda arī drošības rezervju attiecību proporcija un drošības rezervju rotācijas termiņi. Atbilstoši izmaiņām šajos mainīgajos lielumos ir jāatjauno attiecīgie finanšu aprēķini.

Jāņem vērā, ka aprēķinātā varbūtība nav vērtējama kā augsta un pastāv finanšu risks, ka būs gadījumi, kad nebūs iespējams gūt ieņēmumus no rotācijas operācijām, tieši pretēji – šīs operācijas var radīt arī zaudējumus. Ja no rotācijas potenciālajiem ieņēmumiem sedzamo izmaksu daļu nav iespējams segt no rotācijas ieņēmumiem, tad nepieciešams palielināt valsts nodevas likmi atbilstoši līmenim, kas ļautu segt minētās izmaksas (potenciāls valsts nodevas palielinājums 20-60% apmērā).

Risks, ka minētās izmaksas nebūs iespējams segt no potenciālajiem ieņēmumiem no drošības rezervju rotācijas, samazinās līdz ar tiešo rezervju iegādes izmaksu (aizdevuma pamatsumma un procentu maksājumi) samazināšanos.

Situācijā, kad drošības rezerves pilnībā ir valsts īpašumā un ir veikta aizdevuma pamatsummas un procentu maksājumu apmaksa, potenciālie ieņēmumi no drošības rezervju rotācijas var tikt novirzīti, lai samazinātu valsts nodevas likmi. Šādā situācijā visas aģentūras izmaksas būtu iespējams segt no valsts nodevas ieņēmumiem, nepaaugstinot esošās valsts nodevas likmi.

## Drošības rezervju uzglabāšanas infrastruktūras pakalpojumu iepirkuma un administrēšanas izmaksu aprēķins 2023.-2029. gadam


Esošajā modelī uzglabāšanas infrastruktūras pakalpojuma cena ietver sekojošus faktorus:

* Uzglabāšanas termināļu nomas maksa;
* Maksa par nepieciešamā drošības rezervju apjoma esamības garantēšanu nepieciešamības gadījumā (nav izvirzīti kā atsevišķs tarifs/cena, bet ir iekļauta pakalpojumu sniedzēju cenas aprēķinā);
* Drošības rezervju rotācijas izmaksas;
* Drošības rezervju apdrošināšana;
* Uzglabāšanas infrastruktūras pakalpojuma sniedzēja peļņas daļa, kas ietver arī komercrisku.

Modelī, kad drošības rezerves pieder valstij, infrastruktūras pakalpojuma cena ietver sekojošus faktorus:

* Uzglabāšanas termināļu nomas maksa;
* Drošības rezervju rotācijas izmaksas;
* Drošības rezervju apdrošināšana;
* Aģentūras administratīvās izmaksas;
* Uzglabāšanas infrastruktūras pakalpojuma sniedzēja peļņas daļa.


22. attēls. Prognozētās drošības rezervju uzturēšanas infrastruktūras izmaksu izmaiņas, 2023.-2029. gads, milj. EUR



Avots: pētījuma autoru aprēķini

Infrastruktūras uzturēšanas izmaksu pieaugums 2025. gadā, saistāms ar to, ka 100% drošības rezerves tiek glabātas Latvijas teritorijā. Turpmāks samazinājums, sākot no 2026. gada saistāms ar noteikto drošības rezervju apjoma potenciālu samazinājumu, kam par pamatu ir iepriekš aprakstītais pieprasījuma kritums pēc naftas produktiem. Otrkārt, samazinājums vērojams, jo arvien lielāka daļa drošības rezervju tiek iegādātas valsts īpašumā, kas kopumā samazina drošības rezervju uzturēšanas izmaksas.

23. attēls. Drošības rezervju uzturēšanas izmaksu veidojošie aspekti, EUR/t



Avots: pētījuma autoru aprēķini


23. attēlā tiek vizualizēti drošības rezervju uzturēšanas izmaksu veidojošie aspekti:

* Apdrošināšanas tarifs tonnā tiek pieņemts kā 0,25 EUR/t. Šī informācija iegūta no intervijām, kas veiktas ar industrijas pārstāvjiem un var būt mainīgs lielums atkarībā no pakalpojuma piegādātāja un tā īstenotās cenu politikas;
* Atalgojuma izmaksas tiek aprēķinātas kopējās atalgojuma izmaksas dalot ar vidējo prognozēto naftas rezervju apjomu (299 162 t).

Drošības rezervju uzturēšanas izmaksas aprēķinātas par 1 tonnas uzturēšanu gadā. Kā redzams, lielāko daļu (90%) sastāda uzglabāšanas infrastruktūras nomas izmaksas, kam seko rotācijas izmaksas (7%). Ņemot vērā šo aspektu, secināms, ka, gadījumā, ja nav iespējams ekonomiski izdevīgi veikt drošības rezervju rotācijas procesu un, ja netiek riskēts pārsniegt rotācijas veikšanas vēlamo termiņu, tad, neveicot rotāciju, ir iespējams ietaupīt 7% no uzturēšanas izmaksām (ja rotācijas izmaksas nav iekļautas infrastruktūras nomas tarifa bāzes likmē).

No šī sadalījuma ir secināms, ka visvairāk uzturēšanas izmaksu kopsummu var ietekmēt izmaiņas uzturēšanas infrastruktūras nomas tarifā, kas nozīmē, ka infrastruktūras nodrošinātājiem ir augsta ietekme uz drošības rezervju uzturēšanas izmaksu līmeni. Ņemot vērā, ka Latvijā nav novērojams monopola vai oligopola statuss nevienam no infrastruktūras uzturēšanas uzņēmumiem vai uzņēmumu grupām, tad šis risks tiek mazināts rīkojot iepirkumu par infrastruktūras uzturēšanas pakalpojuma sniegšanu, kura rezultātā ir iespējams izvēlēties piegādātājus, kas piedāvājuši izdevīgāko nomas tarifu. Jāņem vērā, ka nav ieteicams izvēlēties ļoti nelielu skaitu ar infrastruktūras uzturēšanas pakalpojumu sniedzējiem, jo tas var radīt stratēģiska rakstura risku.

24. attēls. Infrastruktūras uzturēšanas izmaksu salīdzinājums dažādu uzglabāšanas modeļu ietvaros, EUR/t



Avots: pētījuma autoru aprēķini

Salīdzinot 2021. gada drošības rezervju uzturēšanas iepirkuma tarifus ar 2029. gada (2028. un 2029. gads ir gadi, kad visas drošības rezerves ir Latvijas valsts īpašumā) prognozēto drošības rezervju uzturēšanas cenu, redzams, ka tā ir par 16,38 EUR jeb 29% zemāka nekā 2021. gada drošības rezervju iepirkuma vidējā svērtā cena, ko piedāvājuši Latvijas infrastruktūras uzturēšanas pakalpojumu sniedzēji.

Ārzemju komersantu vidējā svērtā cena ir krietni zemāka nekā Latvijas komersantu piedāvāto cenu līmenis, tomēr, svarīgi vērtēt potenciālās piegādes izmaksas un piegādes faktisko iespējamību krīzes situācijā, kad drošības rezerves būtu jāpiegādā Latvijas valstij.

2021. gada augstais Latvijas komersantu vidējais svērtais tarifs daļēji ir skaidrojams ar komersanta Vitol SA piedāvāto tarifu, kas ir 60 EUR/t, jo pie šī komersanta tika uzturēts 91% no Latvijas drošības rezervēm.

## Aģentūras peļņas un zaudējumu aprēķins un bilance 2023.-2029. gadam

Balstoties uz iepriekš aprakstīto metodoloģiju un uz tā pamata veidotajiem finanšu aprēķiniem, tālāk tiek norādīts aģentūras peļņas un zaudējumu aprēķins un bilance pētījuma ietvaros skatītajam laika periodam – 2023.-2029. gadam.

Tabula 6. Prognozētais aģentūras peļņas un zaudējumu aprēķins, 2023.-2029. gads

|  |  |  |  |  |  |  |  |
| --- | --- | --- | --- | --- | --- | --- | --- |
| Pozīcija | 2023 | 2024 | 2025 | 2026 | 2027 | 2028 | 2029 |
| Ienākumi (iekasētā valsts nodeva, ieņēmumi no drošības rezervju pārdošanas, ja pārsniegta noteiktā apjoma norma) | 24 703 844 | 24 520 853 | 24 337 861 | 24 154 870 | 28 685 795 | 28 388 852 | 30 988 989 |
| Iegādes izmaksas | - | 20 270 351 | 3 251 138 | 8 704 600 | 14 256 545 | 19 905 876 | 25 539 686 |
| Peļņa no pamatdarbības | 24 703 844 | 4 250 501 | 21 086 723 | 15 450 269 | 14 429 250 | 8 482 977 | 5 449 303 |
| Bruto peļņa | - | - | - | - | - | - | - |
| Atalgojuma izmaksas | 185 538 | 264 385 | 264 385 | 264 385 | 264 385 | 264 385 | 264 385 |
| Ieņēmumi (-) / izmaksas (+) no drošības rezervju rotācijas | - | - | - | -313 174 | -319 597 | -5 361 200 | -8 367 657 |
| Citas izmaksas | - | - | 199 727 | 562 586 | 678 699 | 1 032 694 | 1 127 789 |
| Infrastruktūras uzturēšanas izmaksas | 14 238 814 | 14 112 027 | 14 594 652 | 13 254 892 | 11 900 391 | 10 572 512 | 10 463 070 |
| Procentu izmaksas | - | 153 581 | 430 773 | 681 580 | 905 372 | 974 586 | 961 717 |
| Kopā citas izmaksas | 14 424 352 | 14 529 993 | 15 489 537 | 14 450 269 | 13 429 250 | 7 482 977 | 4 449 303 |
| EBIT | 10 279 492 | -10 279 492 | 5 597 185 | 1 000 000 | 1 000 000 | 1 000 000 | 1 000 000 |
| Dividendes | - | - | - | - | - | - | - |
| UIN maksājumi | - | - | - | - | - | - | - |
| Neto peļņa | 10 279 492 | -10 279 492 | 5 597 185 | 1 000 000 | 1 000 000 | 1 000 000 | 1 000 000 |

Tabula 7. Prognozētā aģentūras bilance, 2023.-2029. gads

|  |  |  |  |  |  |  |  |
| --- | --- | --- | --- | --- | --- | --- | --- |
| Pozīcija | 2023 | 2024 | 2025 | 2026 | 2027 | 2028 | 2029 |
| Aktīvi | | | | | | | |
| Nauda kasē un bankas kontā | 10 282 332 | 2 840 | 5 877 218 | 7 128 025 | (3 603 923) | 8 351 816 | 9 421 031 |
| Krājumi |  | 52 508 144 | 105 658 016 | 159 473 528 | 213 786 202 | 268 618 619 | 268 618 619 |
| Aktīvi kopā | 10 282 332 | 52 510 984 | 111 535 234 | 166 601 553 | 222 138 018 | 278 039 649 | 279 026 780 |
| Pasīvi | | | | | | | |
| Procentu maksājumi | - | 153 581 | 430 773 | 681 580 | 905 372 | 974 586 | 961 717 |
| Īstermiņa saistības | - | - | 3 251 138 | 8 704 600 | 14 256 545 | 19 905 876 | 25 539 686 |
| Ilgtermiņa saistības | - | 52 508 144 | 150 768 928 | 199 529 657 | 187 573 918 | 248 712 743 | 243 078 932 |
| Kopā saistības | - | 52 661 725 | 106 088 789 | 160 155 108 | 214 691 573 | 269 593 204 | 269 580 335 |
| Pašu kapitāls |  |  |  |  |  |  |  |
| Pamatkapitāls | 2 840 | 2 840 | 2 840 | 2 840 | 2 840 | 2 840 | 2 840 |
| Uzkrātie ieņēmumi/zaudējumi | 10 279 492 | (153 581) | 5 443 605 | 6 443 605 | 7 443 605 | 8 443 605 | 9 443 605 |
| Pašu kapitāls kopā | 10 282 332 | (150 741) | 5 446 445 | 6 446 445 | 7 446 445 | 8 446 445 | 9 446 445 |
| Pasīvi kopā | 10 282 332 | 52 510 984 | 111 535 234 | 166 601 553 | 222 138 018 | 278 039 649 | 279 026 780 |

Ieņēmumi no valsts nodevas ieņēmumiem un drošības rezervju pārdošanas

Pozīcijā ietverti ieņēmumi no valsts nodevas un ieņēmumi, kas radušies pārdodot drošības rezerves, ja nākamajā periodā tiek samazināts drošības rezervju noteiktais minimālais apjoms un ir izveidojies pārpalikums. Līdz ar 2027. gadu paredzēts palielināt valsts nodevu par 20% pret pašreizējo likmi (19,30 EUR), lai aģentūra spētu segt drošības rezervju uzturēšanas izmaksas.

Ražošanas/realizācijas izmaksas

Iekļauta drošības rezervju iegāde, par to iegādes faktisko cenu uzskatot ikgadējo pamatsummas apmaksu, jo tā parāda drošības rezervju summāro vērtību, par kuru aģentūra ir veikusi norēķinu ar aizdevēju.

Bruto peļņa

Bruto peļņa raksturo, cik naudas līdzekļi atliek aģentūrai, lai segtu citas izmaksas pēc ražošanas/realizācijas izmaksu apmaksas.

Atalgojuma izmaksas

Atalgojuma izmaksās iekļautas visas atalgojuma izmaksas, iekļaujot darba devēja algas nodokļus un prēmiju budžetu. Ņemot vērā, ka pirmajā aģentūras darbības gadā (2023. gadā), aģentūra nebūs sasniegusi un pārsniegusi Publiskas personas kapitāla daļu un kapitālsabiedrību pārvaldības likuma 78. panta nosacījumus, kas paredz, kapitālsabiedrībā nepieciešama padome, tad 2023. gadā padome nav plānota. Tāpat nav nepieciešams naftas produktu tirgus analītiķis, jo netiek veikta drošības rezervju iegāde un/vai pārdošana. Šie abi faktori izskaidro, kāpēc 2023. gadā aģentūrai ir mazākas atalgojuma izmaksas kā turpmākajos gados.

Ieņēmumi/zaudējumi no drošības rezervju rotācijas

Iekļauti ieņēmumi/zaudējumi no drošības rezervju rotācijas. Šajā pozīcijā netiek iekļautas drošības rezervju rotācijas izmaksas, kas iekļauj pārkraušanas un transporta izmaksas. Šī pozīcija starp visām pārējām peļņas vai zaudējumu aprēķina uzskatāma par visgrūtāk prognozējamo, jo ir tieši atkarīga no naftas produktu tirgus cenu svārstībām. Finanšu aprēķinos rotācijas ieņēmumu/izdevumu pozīcija aprēķināta, aprēķinot nepieciešamos papildu līdzekļus, lai segtu izmaksu daļu, ko nesedz izvēlētā valsts nodevas likme. Pēc tam tiek novērtēts, vai nepieciešamā šķirtne starp pārdošanas un pirkšanas cenu ir reāli sasniedzama.

Citas izmaksas

Citās izmaksās iekļautas pumpēšanas, iekraušanas, transporta un apdrošināšanas izmaksas. Pumpēšanas un pārkraušanas izmaksas rodas, kad tiek iegādātas jaunas rezerves, pārdots rezervju apjoms, kas pārsniedz noteikto minimālo rezervju apjomu, vai arī rezervju rotācijas gadījumos. Pumpēšanas un kraušanas izmaksas attiecināmas tikai uz operācijā iesaistīto konkrēto produkta tonnāžu. Apdrošināšanas izmaksas ir pastāvīgas izmaksas un attiecināmas uz visu drošības rezervju apjomu. Apdrošināšanas tarifs, tāpat kā pumpēšanas un pārkraušanas cenas, tiek aprēķināts par tonnu.

Drošības rezervju uzglabāšanas infrastruktūras uzturēšanas izmaksas

Infrastruktūras uzglabāšanas izmaksas ietver drošības rezervju uzglabāšanas pakalpojumu, atsevišķos gadījumos var ietvert arī pārkraušanas pakalpojumu, un tiek aprēķināts kā tarifs par tonnu mēnesī. Aprēķinos izmantots 3 EUR/t mēnesī tarifs valstij piederošo drošības rezervju uzglabāšanai. Papildu aprēķinos iekļauti arī ārvalstu un Latvijas komersantu piedāvātie tarifi, kas attiecas uz pašreizējo modeli, no kura paredzama pāreja uz aģentūras modeli.

Procentu izmaksas

Iekļautas aizdevuma procentu izmaksas. Finanšu modelī procentu izmaksas noteiktas Latvijas valsts 10 gadu obligāciju procentu līmenī – 0,55% gadā.

Kopā citas izmaksas

Atalgojuma izmaksu, ieņēmumi/izdevumu no drošības rezervju rotācijas, citu izmaksu, infrastruktūras izmaksu un procentu izmaksu kopsumma.

Peļņa/zaudējumi pirms nodokļiem un amortizācijas

Parāda finanšu resursu apjomu, kas pieejams aģentūrai, lai segtu dividenžu un uzņēmumu ienākuma nodokļa (turpmāk – UIN) maksājumus.

Dividendes

Ņemot vērā, ka aģentūrai nav paredzēts gūt peļņu, nav paredzēta dividenžu izmaksa.

UIN maksājumi

Ņemot vērā, ka aģentūrai nav paredzēts gūt peļņu, nav paredzams, ka aģentūrai veicama UIN apmaksa.

Neto peļņa

Veidojamajai aģentūrai nav paredzēts gūt peļņu. Finanšu aprēķinu ietvaros 1 000 000 EUR neto peļņa kā mērķis ir izvirzīta, lai samazinātu aprēķinu iespējamo kļūdu negatīvo ietekmi. Tāpēc neto peļņas laukā ievietota 3-4% iespējamā aprēķinu kļūda. Ja aģentūra faktiskās darbības laikā gūst neto peļņu, tad to ir paredzēts novirzīt nākamo periodu izmaksu segšanai.

**SECINĀJUMI UN PRIEKŠLIKUMI**

* Modelis, kurā drošības rezerves ir valsts īpašumā ir uzskatāms par izdevīgāku attiecībā pret pašreizējo drošības rezervju uzturēšanas modeli. Uzturēšanas ziņā, atbilstoši veiktajiem aprēķiniem, aģentūras modelis, salīdzinot ar scenāriju, kad visas drošības rezerves tiek glabātas Latvijā, bet nepieder valstij, nodrošina līdz pat 16,37 EUR/t drošības rezervju uzturēšanas samazinājumu. Tas nozīmē potenciāli līdz pat 26,5% samazinājumu uzturēšanas izmaksām 2029. gadā, salīdzinot to ar 2023. gadu. Tomēr, līdz tiek nonākts līdz situācijai, kad pateicoties minētajam samazinājumam iespējams samazināt valsts nodevu, ir nepieciešami vismaz 10 gadi (ja pāreja tiek sākta 2024. gadā). Tāpat jāņem vērā praktiski neprognozējamais finanšu risks (naftas produktu cenu svārstības), kas drošības rezervju iegādei izsniegto aizdevumu apmaksas perioda laikā (2024.-2038. gads) var radīt situācijas, kad valsts nodeva ir jāpaaugstina, lai segtu aizņēmuma ikmēneša maksājumu.
* Ja netiek paredzētas krasas vidēja termiņa pieprasījuma un cenas svārstības, tad 10 gadu laikā kopš pirmo drošības rezervju iegādes pastāv iespēja, ka ietaupījums uzturēšanas izmaksās ļaus uzsākt samazināt valsts nodevas likmi.
* Lai iegādātos drošības rezerves, paredzēts secīgi, sākot no 2024. gada, aģentūrai veikt 5 aizņēmumus. Šāds risinājums ievērojami samazina potenciālo slogu uz budžetu (valsts nodevas paaugstināšana par 20-60%), samazina finanšu risku, paredzot, ka aģentūra no valsts nodevas ieņēmumiem un potenciālajiem rotācijas ieņēmumiem spēs segt aizņēmumu maksājumus.
* Balstoties uz veiktajiem aprēķiniem, tiek paredzēts, ka finansiāli riskantākais laika periods būtu 2028.-2034. gads, kad paralēli aģentūrai ir jāsedz visu 5 aizņēmumu maksājumi (2034. gadā beidzas pirmā aizņēmuma apmaksas termiņš). Paredzams, ka šajā periodā būs nepieciešams paaugstināt valsts nodevas likmi vismaz par 20%.
* Ņemot vērā reģiona virzību uz lielāku atjaunojamo resursu izmantošanu, šis vērtējams, kā atbilstošs brīdis drošības rezervju iegādei, jo no 2025. gada OECD Eiropas reģionā OPEC prognozē regulāru pieprasījuma samazinājumu pēc naftas produktiem. Atbilstoši šiem pieņēmumiem, brīdī, kad Latvija būs iegādājusies visas drošības rezerves valsts īpašumā 2028. gadā, būs iespējams pārdot drošības rezervju apjomu, kas pārsniegs noteikto drošības rezervju apjoma minimumu, šādā veidā ģenerējot papildu ieņēmumus. Pēc OPEC prognozēm, šāds regulārs pieprasījuma samazinājums pēc naftas produktiem ir sagaidāms ilgtermiņā.
* Pastiprināta uzmanība jāpievērš ģeopolitiskajiem notikumiem, īpaši pašreizējam karam Ukrainā, jo tam ir tieša ietekme uz pašreizējām naftas cenām. Tas savukārt var radīt risku, ka drošības rezerves tiktu iegādātas par augstāku cenu, nekā tās pēc tam iespējams realizēt.
* Kā pozitīvs faktors aģentūras modeļa gadījumā, salīdzinājumā ar esošo situāciju, ir lielāka iespēja iegādāties drošības rezervju veidu atbilstoši faktiskajai tirgus pieprasījuma proporcijai.
* Izveidojot aģentūru, atalgojuma izmaksas tiek paredzētas vidēji 1% apjomā no visām aģentūras izmaksām, kas uzskatāms par zemu un atbilstošu rādītāju, un nerada nozīmīgu izmaksu slodzi.
* Nozīmīgāko finansiālo risku rada aizņēmumu ikmēneša maksājumi periodā no 2028.-2034. gadam (katru gadu paralēli tiek apmaksāti visi 5 aizņēmumi), un naftas produktu cenas augstā jutība pret pētījumā minētajiem ārējiem faktoriem. Rezultātā pastāv iespēja, ka neparedzētu negatīvu naftas produktu cenas izmaiņu rezultātā ir nepieciešams paaugstināt valsts nodevas likmi vairāk nekā par 20%.
* Lai izslēgtu iepriekšminēto risku, ir iespējami scenāriji ar dažādām īstenošanas niansēm. No tiem kā piemēri tiek skatīti divi scenāriji: pirmais scenārijs paredz no 2026. līdz 2034. gadam aģentūrai novirzīt papildu 90,85 milj. EUR no valsts budžeta; otrs scenārijs paredz pagarināt aizņēmuma termiņu no 10 uz 19 gadiem, šādā veidā pietiekamā apjomā samazinot ikgadējos pamatsummas maksājumus. Otrajā scenārijā nav nepieciešams no valsts budžeta novirzīt papildu finanšu līdzekļus un nepastāv risks, ka rotācijas operācijas nespēs ģenerēt sagaidāmos ieņēmumus. Tas nozīmē, ka aģentūra šajā gadījumā ir pašpietiekama struktūra, kas spēj patstāvīgi segt ar tās darbību un drošības rezervju iegādi saistītās izmaksas no valsts nodevas ieņēmumiem.

1. [Visual capitalist.](https://www.visualcapitalist.com/the-history-of-innovation-cycles/) Long Waves: The History of Innovation Cycles [↑](#footnote-ref-1)
2. [U.S Energy Information administration](https://www.eia.gov/finance/markets/crudeoil/supply-opec.php). What Drives Crude Oil Prices [↑](#footnote-ref-2)
3. [European Parliament](https://www.europarl.europa.eu/factsheets/en/sheet/68/energy-policy-general-principles#:~:text=The%20energy%20infrastructure%20of%20EU,networks)%20to%20develop%20better%2Dconnected). Energy policy: general principles [↑](#footnote-ref-3)
4. [Eurostat. GDP and main components (output, expenditure and income)](https://ec.europa.eu/eurostat/databrowser/view/NAMA_10_GDP__custom_78848/bookmark/table?lang=en&bookmarkId=7681260e-2f75-4cd7-a153-02fc89543f2c) [↑](#footnote-ref-4)
5. [OPEC. World Oil Outlook 2045](https://woo.opec.org/) [↑](#footnote-ref-5)
6. ibid. [↑](#footnote-ref-6)
7. [Enerģētikas likums](https://likumi.lv/ta/id/49833-energetikas-likums) [↑](#footnote-ref-7)
8. [Būvniecības valsts kontroles birojs. Naftas produktu jautājumu administrēšana](https://www.bvkb.gov.lv/lv/naftas-produktu-jautajumu-administresana) [↑](#footnote-ref-8)
9. [Valsts Ieņēmumu dienests. Informācija par darba vietām 2021. gadā atbilstoši profesiju klasifikatoram.](https://www.vid.gov.lv/lv/informacija-par-darba-vietam-2021gada-atbilstosi-profesiju-klasifikatoram) Salīdzinājums un korekcija veikta atbilstoši Algas.lv datiem. [↑](#footnote-ref-9)
10. [MK 2011. gada 12. aprīļa noteikumi Nr.286 “Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā”](https://likumi.lv/ta/id/229001-kartiba-kada-komersanti-nodrosina-un-sniedz-drosibas-rezervju-pakalpojumu-valsts-naftas-produktu-degvielas-drosibas-rezervju-iz...) [↑](#footnote-ref-10)
11. [OPEC. World Oil Outlook 2045](https://woo.opec.org/) [↑](#footnote-ref-11)
12. [Riigi Teataja. Vedelkütusevaru moodustamiseks ja hoidmiseks korraldatavate hangete läbiviimise põhimõtted ja vedelkütusevaruga seotud lepingute üldtingimused.](https://www.riigiteataja.ee/akt/982765) [↑](#footnote-ref-12)
13. [Riigi Teataja. Vedelkütusevaru haldaja tegutsemispõhimõtted ning vedelkütusevaru haldaja poolt müügiks pakutava vedelkütusevaru müümise kord varustamisraskuste korral.](https://www.riigiteataja.ee/akt/12765172?leiaKehtiv) [↑](#footnote-ref-13)
14. [Direktīva 2009/119/EK](https://eur-lex.europa.eu/eli/dir/2009/119/oj/?locale=LV)  [↑](#footnote-ref-14)
15. [OPEC. World Oil Outlook 2045](https://woo.opec.org/) [↑](#footnote-ref-15)
16. ibid. [↑](#footnote-ref-16)
17. [Offshore energy. Oil demand to take a severe hit if Russia’s war in Ukraine is prolonged](https://www.offshore-energy.biz/oil-demand-to-take-a-severe-hit-if-russias-war-in-ukraine-is-prolonged-rystad/#:~:text=War%20in%20Ukraine%20could%20result,days%20into%20the%20military%20operation.) [↑](#footnote-ref-17)
18. [PKN Orlen. Vairumtirdzniecības cenu arhīvs](https://a.orlen.pl/PL/DlaBiznesu/HurtoweCenyPaliw/Strony/archiwum-cen.aspx?Fuel=ONEkodiesel&Year=2016) [↑](#footnote-ref-18)
19. [Deloitte. Oil and gas price forecast 2021-2029](https://www2.deloitte.com/ca/en/pages/resource-evaluation-and-advisory/topics/deloitte-canadian-price-forecast.html) [↑](#footnote-ref-19)
20. Ekonomikas ministrijas konceptuālais ziņjums “Par valsts naftas produktu drošības rezervju nodrošināšanu” [↑](#footnote-ref-20)
21. [Publiskas personas kapitāla daļu un kapitālsabiedrību pārvaldības likums](https://likumi.lv/ta/id/269907-publiskas-personas-kapitala-dalu-un-kapitalsabiedribu-parvaldibas-likums) [↑](#footnote-ref-21)
22. [Par valsts budžetu 2022. gadam](https://likumi.lv/ta/id/328114-par-valsts-budzetu-2022-gadam) [↑](#footnote-ref-22)